WTO digesa abai sekatan terhadap eksport makanan

(Sebuah logo digambarkan di ibu pejabat WTO menjelang Persidangan Menteri-menteri (MC12) di Geneva, Switzerland, 12 Jun 2022/REUTERS)

GENEVA, 14 Jun- Para menteri perdagangan dunia pada Isnin diminta tidak mengenakan sekatan terhadap eksport makanan bagi tujuan kemanusiaan.Permintaan itu disuarakan menjelang mesyuarat di ibu pejabat Pertubuhan Perdagangan Dunia (WTO) di Geneva, minggu ini.Pesuruhjaya Tinggi PBB bagi Hak Asasi Manusia, Michelle Bachelet, serta Setiausaha Agung Persidangan PBB mengenai Perdagangan dan Pembangunan, Rebeca Grynspan menggesa anggota WTO mengelak daripada mengenakan sekatan terhadap eksport bahan makanan penting.Ia terutama yang dibeli oleh Negara Kurang Membangun dan Negara Membangun yang bergantung kepada import makanan.Serta, bahan makanan yang dibeli oleh Program Makanan Sedunia (WFP) bagi tujuan kemanusiaan.

(Pesuruhjaya Tinggi PBB bagi Hak Asasi Manusia, Michelle Bachelet/AFP)

Bachelet dan Grynspan turut meramalkan, perang antara Rusia dengan Ukraine akan menyebabkan puluhan juta orang berdepan risiko kelaparan dan kebuluran.-AFP


Kemarau buruk di California, kebakaran hutan merebak

(Penduduk menyaksikan kebakaran hutan berhampiran rumah mereka di Wrightwood, California/REUTERS)

LOS ANGELES, 14 Jun- Kebakaran hutan di pinggir Los Angeles merebak luar kawalan selepas suhu panas merekodkan paras tertinggi pada hujung minggu, menyebabkan pihak berkuasa mengeluarkan amaran tentang bahaya kebakaran di seluruh bahagian barat Amerika Syarikat yang sedang mengalami cuaca kering.Hampir 1,000 ekar (400 hektar) kawasan hutan hangus sejak kebakaran tercetus di Taman Negara Los Angeles pada petang Sabtu.Beribu-ribu penduduk kejiranan Wrightwood diberi amaran mengosongkan rumah mereka, dengan api hanya dapat dikawal lima peratus.Anggota bomba yang memadam kebakaran berkata ia telah merebak ke kawasan yang dipenuhi tumbuh-tumbuhan."Bentuk muka bumi ini sangat curam, ia adalah kawasan yang teruk," kata Alison Hesterly dari Cal Fire San Bernardino kepada Los Angeles Times.Lebih 200 anggota bomba sedang memadamkan kebakaran, termasuk dari udara.

(Sebuah jentera bomba dilihat sedang memadam kebakaran/AP)

"Mereka benar-benar memberi tumpuan keras di kawasan barat laut dan selatan untuk mengawal kebakaran dan berharap angin tidak akan meniup api keluar dari garisan pembendungan," kata Hesterly."Itulah tumpuan yang besar untuk hari ini, melindungi kawasan berisiko tinggi dengan talian hos dan peralatan tangan."Video di media sosial menunjukkan api yang menjulang tinggi mencengkam pokok dan ditiup angin kencang.Kebakaran itu tercetus ketika beberapa kawasan di California dan bahagian Barat mengalami cuaca panas melampau, dengan suhu di Palm Springs pada hari Sabtu mencecah rekod baharu, 114 Fahrenheit (45.5 Celsius).Bahagian Barat Daya mengalami kemarau yang berlaku hanya sekali dalam seribu tahun, menyebabkan tumbuh-tumbuhan menjadi sangat kering dan mudah terbakar. - AFP


'Puteri Bongsu' Thaksin Shinawatra disanjung generasi muda Thailand

BANGKOK, 13 Jun - Generasi muda Thailand menyanjung Paetongtarn Shinawatra yang juga anak bongsu bekas Perdana Menteri yang digulingkan, Thaksin Shinawatra.Memiliki setengah juta pengikut di Instagram, Paetongtarn menjalani gaya hidup glamor dan menggambarkan dirinya sebagai 'puteri bongsu' Thaksin.Paetongtarn juga dilihat membawa semula pengaruh dan legasi politik Thaksin kepada generasi baharu dan bersedia merampas semula tampuk pemerintahan yang dikuasai golongan diraja bersama tentera dan kumpulan elit.

(Paetongtarn Shinawatra anak bongsu bekas Perdana Menteri Thailand, Thaksin Shinawatra/FOTO AFP)

Walaupun peranannya ketika ini dikatakan kurang menonjol bersama parti pembangkang utama, namun dia diramal akan dinamakan sebagai calon Perdana Menteri apabila pilihan raya umum akan datang.Paetongtarn juga sudah memulakan kempen pilihan raya dengan menjelaskan Thailand pasti akan bertambah baik di bawah pemerintahannya.Dia akan mengikuti corak kepimpinan bapanya yang sentiasa membantu rakyat. - AFP


Hilang di hutan Amazon, polis temukan barangan milik wartawan British

(Pasukan mencari dan penyelamat berusaha mencari Wartawan Britain, Dom Philips dan pakar pribumi, Bruno Pereira hilang di hutan hujan Amazon minggu lalu/FOTO REUTERS)

ATALAIA DO NORTE, 13 Jun - Polis Brazil menemukan beberapa barang milik wartawan Britain, Dom Philips dan pakar pribumi, Bruno Pereira yang hilang di hutan hujan Amazon pada minggu lalu.Menurut kenyataan polis, pasukan mencari dan menyelamat menemukan pakaian milik Pereira dan kad pengenalan kesihatannya, selain beg galas kepunyaan Philips bersama kasut but mereka.Anggota bomba pula memaklumkan, beg galas Equinox mengandungi pakaian dan komputer riba ditemui terikat pada batang pokok yang separuh tenggelam di kawasan berkenaan.

(Pegawai polis dan pasukan penyelamat menjalankan operasi mencari wartawan British Dom Phillips dan pakar pribumi Bruno Pereira di tengah hutan hujan Amazon/FOTO REUTERS)

Terdahulu, Elizeu Mayaruna, pekerja agensi Orang Asli Funai, memberitahu dia menemukan pakaian, kain kanvas dan sebotol minyak enjin di hutan sepanjang sungai Itacoai, pada Sabtu lalu.Saksi berkata, mereka melihat Pereira dan Phillips, yang juga seorang wartawan bebas yang menulis untuk akhbar Guardian dan Washington Post, menyusuri sungai itu Ahad lalu.Kedua-dua lelaki itu sedang membuat liputan di kawasan hutan terpencil berkenaan yang terletak berhampiran sempadan dengan Peru dan Colombia yang turut dihuni penduduk Orang Asli terbesar di dunia.Setakat ini, kerajaan Brazil masih belum mengeluarkan sebarang kenyataan berkaitan semua penemuan barang milik Philips dan Pereira. - AFP


Arab Saudi tutup permohonan haji untuk penduduk tempatan

RIYADH, 13 Jun - Kementerian Haji dan Umrah Arab Saudi menutup pendaftaran jemaah haji untuk penduduk tempatan bagi musim tahun ini.Jumlah pemohon haji dari dalam Arab Saudi telah mencapai lebih 390,000, kata jurucakap rasmi kementerian itu Hesham Saeed.Menurutnya, pemilihan calon akan dilakukan secara e-cabutan dengan keutamaan diberikan kepada mereka yang belum menunaikan haji sebelum ini.Jemaah yang terpilih akan menerima pengesahan melalui mesej teks pada peranti berdaftar mereka. Kemudian jemaah berkenaan perlu menyelesaikan segala urusan termasuk pembayaran dalam talian masa 48 jam.Pendaftaran dibuka untuk jemaah haji domestik pada awal Jun melalui aplikasi Eatmarna dan melalui laman web kementerian.Kementerian menetapkan bahawa mereka yang ingin mendaftar haji, sama ada pemastautin atau warganegara, hendaklah berumur tidak melebihi 65 tahun, dan menunjukkan dokumen vaksinasi yang lengkap dalam aplikasi Tawakkalna.

Arab Saudi turut memperuntukkan 85 peratus kouta haji untuk jemaah luar.Terdahulu, kementerian mengesahkan bahawa jemaah haji dari Eropah, Amerika Utara dan Australia juga boleh mendaftar secara elektronik untuk musim haji tahun ini.Kemungkinan tarikh untuk haji tahun ini adalah pada minggu pertama atau kedua bulan Julai, dengan tarikh akhir akan disahkan selepas melihat anak bulan Zulhijjah.


Gunung berapi Bulusan meletus lagi selepas seminggu

JUBAN, 13 Jun - Gunung berapi Bulusan di wilayah Sorsogon, Filipina, sekali lagi meletus dan memuntahkan debu.Fenomena alam itu berlaku hanya seminggu selepas insiden sama terjadi yang memaksa pihak berkuasa meningkatkan paras amaran kepada tahap satu dan memindahkan penduduk.Institut Gunung Berapi dan Seismologi Filipina memaklumkan, Letusan itu berlaku selama 18 minit berdasarkan rekod seismik, namun tidak kelihatan dalam monitor kamera.

Sebelum ini pada 5 Jun, pihak berkuasa telah memindahkan lebih 200 penduduk yang tinggal berhampiran selepas ia mengeluarkan kepulan asap setinggi satu kilometer. Tahap amaran gunung berapi itu kekal satu pada skala lima, bermakna gunung berapi itu masih "berbahaya.Institut itu menggesa orang ramai supaya menjauhi "zon bahaya" sepanjang empat kilometer dan menasihatkan juruterbang supaya tidak melakukan penerbangan dekat dengan puncak gunung berapi.Gunung berapi Bulusan merupakan satu daripada gunung berapi paling aktif di Filipina.Pada Januari 2018, gunung berapi itu memuntahkan abu setinggi kira-kira 2.5 kilometer.-AFP


Iran perlu segera sambung semula rundingan berhubung isu nuklear

Iran, 13 Jun - Agensi Tenaga Atom Antarabangsa (IAEA) menggesa Iran segera menyambung semula rundingan mengenai isu nuklearnya. Ketua Pengarahnya, Rafael Grossi berkata langkah itu bagi mengelakkan krisis yang lebih buruk yang menyukarkan usaha untuk menyelamatkan perjanjian nuklear 2015. Ia susulan tindakan Tehran minggu ini menyahaktifkan 27 kamera yang membenarkan pasukan pemeriksa antarabangsa memantau aktiviti nuklearnya.

Ini sebagai tindak balas terhadap resolusi barat yang diluluskan pada 8 Jun lalu. Jelasnya, tanpa kamera pengawasan itu IAEA sukar untuk mengisytiharkan status semasa program nuklear Tehran. - AFP


Jumlah senjata nuklear global dijangka meningkat dekad akan datang

STOCKHOLM, 13 Jun - Jumlah senjata nuklear dijangka meningkat dalam dekad akan datang selepas 35 tahun mencatatkan penurunan, ketika ketegangan global semakin memuncak susulan pencerobohan Rusia di Ukraine. Kajian yang dijalankan Institut Penyelidikan Keamanan Antarabangsa Stockholm (SIPRI) menganggarkan sembilan kuasa nuklear, Britain, China, Perancis, India, Israel, Korea Utara, Pakistan, Amerika Syarikat dan Rusia mempunyai 12,705 kepala peledak nuklear pada awal 2022 atau 375 kurang daripada awal 2021.

Moscow dan Washington sahaja menguasai 90 peratus daripada senjata nuklear dunia. Kali terakhir pemilikan senjata nuklear mencatatkan peningkatan ialah pada tahun 1986 yang merekodkan lebih 70,000 selepas Washington dan Moscow mengurangkan secara berperingkat pemilikan senjata nuklear yang dibina semasa Perang Dingin.-AFP


Kapal karam di Colombia miliki khazanah emas bernilai AS$17 bilion

BOGOTA, 13 Jun - Pihak berkuasa Colombia mengeluarkan rakaman baharu dua lagi bangkai kapal yang ditemukan di luar pantai Cartagena, dipercayai karam lebih 300 tahun lalu.Ia dipercayai membawa emas bernilai AS$17 bilion.Rakaman diambil dalam empat misi pemerhatian dilakukan tentera laut Colombia menggunakan kenderaan kawalan jauh yang dihantar jauh ke dasar laut.

Imej biru dan hijau menunjukkan syiling emas, tembikar dan cawan porselin bertaburan di dasar laut. Imej itu memberi gambaran tentang harta karun kapal itu yang dianggap bernilai berbilion dolar.Colombia berhasrat mencari kira-kira 12 lagi bangkai kapal bersejarah dengan teknologi sama.Ia menganggap bangkai kapal yang ditemui di perairan wilayahnya sebagai sebahagian daripada warisan budaya negara, bermakna kandungannya tidak boleh dijual.-AFP


22 cedera, serangan Rusia ke depoh simpanan senjata di barat Ukraine

KIEV, 13 Jun - Tentera Rusia telah menyerang depoh simpanan senjata yang dibekalkan Amerika Syarikat dan Kesatuan Eropah (EU) di barat Ukraine. Serangan berlaku ketika pertempuran diperhebatkan di bandar timur, Severodonetsk.Menurut Kementerian Pertahanan Rusia, serangan di Chortkiv memusnahkan depoh yang menyimpan peluru berpandu anti kereta kebal, sistem pertahanan udara mudah alih dan peluru yang dibekalkan untuk Ukraine

Gabenor wilayah itu, Volodymyr Trush pula mendakwa Moscow telah melancarkan empat peluru berpandu dari Laut Hitam.Ia memusnahkan sebahagian kemudahan berkenaan dan sejumlah bangunan kediaman berdekatan.Serangan menyebabkan 22 orang cedera. - AFP


(Kambing biri-biri diselamatkan selepas kapal Badr 1, yang dipenuhi ribuan haiwan, tenggelam pada 12 Jun 2022/AFP)

KHARTOUM, 13 Jun- Sebuah kapal yang sesak dengan beribu-ribu biri-biri karam di pelabuhan Laut Merah Suakin di Sudan menenggelamkan kebanyakan haiwan di dalamnya.Kapal itu yang mengeksport biri-biri dari Sudan ke Arab Saudi karam kerana lebih muatan."Semua anak kapal terselamat," kata pegawai."Kapal itu, Badr 1, tenggelam pada awal pagi Ahad," kata seorang pegawai kanan pelabuhan Sudan, yang tidak mahu namanya disiarkan. "Ia membawa 15,800 ekor biri-biri, yang melebihi had muatannya."Kapal berkenaan sepatutnya membawa hanya 9,000 biri-biri.Seorang lagi pegawai, menimbulkan kebimbangan mengenai kesan ekonomi dan alam sekitar berikutan kemalangan tersebut."Kapal karam itu akan menjejaskan operasi pelabuhan," katanya.

(Kapal Sudan karam, lebih 15,000 biri-biri eksport lemas/AFP)

"Ia juga berkemungkinan memberi kesan kepada alam sekitar kerana kematian sejumlah besar haiwan yang dibawa," tambahnya.Ketua Persatuan Pengeksport Negara, Omar Al-Khalifa pula memaklumkan, kapal itu mengambil masa beberapa jam untuk tenggelam di jeti.""Jumlah nilai ternakan yang hilang adalah sekitar 14 juta riyal Saudi, bersamaan AS$4 juta," kata Saleh Selim, ketua bahagian ternakan persatuan itu.Beliau berkata pemilik ternakan hanya menemukan sekitar 700 ekor biri-biri "tetapi dijangka tidak dapat hidup lama." -AFP


UNIFIL tuntut jaminan keselamatan daripada tentera Lubnan

(Konvoi pasukan pengaman Pertubuhan Bangsa-Bangsa Bersatu di Lubnan (UNIFIL) melakukan rondaan di kawasan selatan Khiam berhampiran sempadan Israel, pada 6 Ogos 2021/AFP)

BEIRUT, 13 Jun - Misi Pertubuhan Bangsa Bersatu (PBB) di Lubnan menggesa angkatan tentera negara itu agar menjamin keselamatan pasukan pengamannya, dengan mendakwa kakitangan "diancam" oleh lelaki bersenjata sehari sebelumnya.Pasukan Interim Pertubuhan PBB di Lubnan (UNIFIL) telah lama ditempatkan di selatan negara itu yang merupakan kubu kuat gerakan Hizbullah."Rondaan rutin UNIFIL pada Sabtu lepas berhadapan dengan sekumpulan lelaki berpakaian awam berhampiran daerah Arab al-Louaize di selatan Lubnan," kata jurucakap pasukan Andrea Tenenti dalam satu kenyataan."Mereka mengancam askar dan cuba mengambil senjata mereka", katanya."Serangan, ancaman dan tindakan ugutan terhadap pasukan pengaman UNIFIL adalah perkara serius yang membimbangkan, dan kami menyeru angkatan bersenjata Lubnan agar menjamin keselamatan, keselamatan dan kebebasan bergerak pasukan PBB," katanya.Pihak berkuasa Lubnan tidak mengulas mengenai kejadian itu. -AFP

(Anggota kontinjen Perancis Pasukan Interim Pertubuhan Bangsa-Bangsa Bersatu di Lubnan (UNIFIL) meronda di kawasan Naqura, selatan bandar Lubnan Tyre, di sempadan dengan Israel pada 6 Jun 2022/AFP)


Konflik politik Iraq; Ahli Parlimen daripada blok Sadr letak jawatan

(Moqtada al-Sadr bercakap semasa sidang akhbar dengan ahli politik Iraq Ammar al-Hakim, pemimpin Arus Hikma, di Najaf, Iraq 17 Mei 2018/REUTERS)

BAGHDAD, 13 Jun- Penggubal undang-undang Iraq daripada blok ulama Syiah, Moqtada al-Sadr meletak jawatan, langkah yang diambil untuk menamatkan konflik politik yang telah berlanjutan selama lapan bulan.“Kami dengan berat hati menerima permintaan saudara dan saudari kami, wakil blok Sadr, untuk meletak jawatan,” kata speaker parlimen, Mohammed al-Halbussi di Twitter selepas menerima surat peletakan jawatan daripada 73 ahli parlimen.Khamis lepas, Sadr menggesa ahli parlimen daripada bloknya, yang terbesar di parlimen supaya menyediakan surat peletakan jawatan dalam usaha, katanya, untuk memecahkan kebuntuan parlimen dan mewujudkan ruang bagi penubuhan kerajaan baharu.

(Penggubal undang-undang Iraq daripada blok ulama Syiah, Moqtada al-Sadr meletak jawatan/AFP)

"Jika kelangsungan blok Sadr menjadi penghalang kepada pembentukan kerajaan, maka semua wakil blok itu bersedia untuk meletak jawatan daripada parlimen," kata Sadr dalam satu kenyataan yang disiarkan di televisyen.Parlimen Iraq bergolak sejak pilihan raya umum Oktober tahun lalu, dan rundingan sengit dalam kalangan pesaing politik gagal memperoleh majoriti bagi menyokong perdana menteri baharu sebagai pengganti Mustafa Al-Kadhemi.Kegagalan menubuhkan kerajaan baharu dalam tempoh yang ditetapkan dalam perlembagaan, memanjangkan lagi krisis politik negara yang dilanda perang itu. -AFP


Sekumpulan Senator AS cadang langkah bendung keganasan senjata api

(Dua Senator Demokrat, Chris Murphy dan Alex Padilla (kiri) bercakap pada perhimpunan besar-besaran menuntut kawalan senjata di hadapan Bangunan Capitol, Washington/AP)

WASHINGTON, 13 Jun - Sekumpulan senator dwipartisan Amerika Syarikat mencadangkan langkah-langkah untuk membendung keganasan senjata api berikutan insiden tembakan besar-besaran yang berlaku di Texas dan New York.Cadangan baharu itu termasuk pemeriksaan latar belakang yang lebih ketat untuk pembeli senjata api bawah 21 tahun, meningkatkan sumber bagi pihak berkuasa negeri untuk memastikan senjata tidak jatuh ke tangan orang yang dianggap berisiko, dan menambah sabitan keganasan rumah tangga dan perintah sekatan ke pangkalan data semakan latar belakang negara."Hari ini, kami mengumumkan cadangan yang masuk akal, dua parti untuk melindungi kanak-kanak Amerika, memastikan sekolah kami selamat dan mengurangkan ancaman keganasan di seluruh negara kami," kata sekumpulan 20 penggubal undang-undang itu dalam satu kenyataan."Pelan kami meningkatkan sumber kesihatan mental yang diperlukan, meningkatkan keselamatan sekolah dan sokongan untuk pelajar, dan membantu memastikan penjenayah berbahaya dan mereka yang dihukum sebagai pesakit mental tidak boleh membeli senjata," tambahnya.

(Seorang peguam bela antara mengambil bahagian dalam perhimpunan "March for Our Lives" menentang keganasan senjata api, di National Mall di Washington/AFP)

Kejadian tembakan pada Mei, satu di sekolah rendah Texas yang mengorbankan 19 kanak-kanak dan dua guru, dan satu lagi di pasar raya New York yang menyebabkan 10 orang kulit hitam mati telah menimbulkan tekanan pada ahli politik untuk mengambil tindakan.Tetapi penggubal undang-undang Republikan, yang telah berulang kali menyekat langkah yang lebih keras, masih menentang perubahan besar kepada peraturan senjata api, sebaliknya menuding jari ke arah isu kesihatan mental sebagai punca masalah.Presiden Joe Biden memuji cadangan itu dan menggesa penggubal undang-undang supaya segera mengubahnya menjadi perundangan. -AFP


Pilihan Raya Parlimen Perancis: Perikatan Macron dijangka menang kerusi terbanyak

(Emmanuel Macron dan isterinya tiba untuk mengundi dalam pilihan raya parlimen Perancis di sebuah pusat mengundi di Le Touquet, utara Perancis pada 12 Jun 2022/AFP)

PARIS, 13 Jun- Perikatan berhaluan tengah pimpinan Presiden Perancis, Emmanuel Macron berada di landasan untuk memenangi jumlah terbesar kerusi parlimen selepas pusingan pertama pengundian semalam, unjuran daripada firma pengundian menunjukkan walaupun masih tidak jelas sama ada ia akan memperoleh majoriti.Perikatan pimpinannya diunjurkan oleh empat firma untuk memenangi 225 hingga 310 kerusi dalam pusingan kedua pengundian pada 19 Jun, dengan gabungan sayap kiri baharu menduduki tempat kedua, dengan 150 hingga 220 kerusi.Macron perlu meraih sekurang-kurangnya 289 daripada 577 kerusi Dewan Perwakilan untuk mendapat majoriti bagi mengukuhkan kedudukannya sepanjang lima tahun penggal keduanya.

((Emmanuel Macron melambai ketika meninggalkan pusat pengundian selepas mengundi pada pusingan pertama pilihan raya parlimen Perancis/REUTERS)

Kedua-dua kumpulan memperoleh kira-kira 25% hingga 26% undi popular yang menyaksikan kurang daripada separuh pengundi berdaftar menunaikan tanggungjawab, menyebabkan peratusan keluar mengundi paling rendah diunjurkan pada 52% hingga 53%.

Perhimpunan Kebangsaan paling kanan yang diketuai oleh Marine Le Pen, yang tewas kepada Macron dalam pilihan raya pada April, dianggarkan memeperoleh 19% undi, beramaan 10 hingga 45 kerusi, menurut unjuran. -AFP


Menteri-menteri Luar ASEAN bimbang peningkatan ujian peluru berpandu Korea Utara

JAKARTA, 13 Jun - Menteri-menteri Luar ASEAN menyuarakan kebimbangan terhadap peningkatan ujian peluru berpandu balistik antara benua dan pelancaran peluru berpandu balistik Korea Utara baru-baru ini.Menerusi kenyataan yang disiarkan menerusi laman sesawang ASEAN, para menteri berkata perkembangan membimbangkan itu mencerminkan ketegangan di Semenanjung Korea semakin meruncing, mengancam keamanan dan kestabilan di rantau ini dan seluruh dunia.Menteri-menteri Luar ASEAN menggesa Korea Utara meredakan ketegangan dan mengelakkan segala tindakan yang mungkin memburukkan keadaan, sebaliknya mematuhi semua Resolusi Majlis Keselamatan Pertubuhan Bangsa Bersatu yang berkaitan.Usaha diplomatik, termasuk mewujudkan persekitaran yang kondusif untuk sesi dialog antara semua pihak berkaitan harus kekal menjadi keutamaan.

(Menteri-menteri luar ASEAN menzahirkan kebimbangan terhadap peningkatan ujian peluru berpandu balistik antara benua dan pelancaran peluru berpandu balistik Korea Utara/Fail AP)

Menteri-menteri Luar ASEAN juga bersedia memainkan peranan membina, termasuk melalui penggunaan mekanisme yang diterajui ASEAN, seperti Forum Serantau ASEAN, bagi mencari penyelesaian secara aman untuk mewujudkan Semenanjung Korea yang bebas senjata nuklear.Korea Selatan dan Amerika Syarikat melancarkan lapan peluru berpandu permukaan ke permukaan pada Isnin lepas sebagai tindak balas terhadap lapan peluru berpandu yang dilancarkan Korea Utara, sehari sebelumnya. -BERNAMA


IAEA gesa Iran sambung semula rundingan nuklear 'sekarang'

WASHINGTON, 13 Jun- Agensi Tenaga Atom Antarabangsa (IAEA) menggesa Iran supaya menyambung semula rundingan "sekarang" untuk mengelakkan krisis yang boleh menjadikan "lebih sukar" untuk menyelamatkan perjanjian nuklear 2015.Iran minggu lepas memutuskan sambungan beberapa kamera yang membenarkan pemeriksa antarabangsa memantau aktiviti nuklearnya.Ia sebagai tindak balas kepada resolusi Barat yang diluluskan pada 8 Jun, yang mengandungi kecaman agensi PBB itu terhadap Iran yang dikatakan kurang memberi kerjasama."27 kamera pengawasan telah dialihkan, langkah yang sangat serius" kata Ketua Pengarah IAEA Rafael Grossi dalam wawancara yang disiarkan oleh CNN."Satu-satunya cara untuk Iran mendapat keyakinan, kepercayaan yang sangat mereka perlukan untuk memajukan ekonomi mereka ialah dengan membenarkan pemeriksa IAEA hadir."

(Ketua Pengarah IAEA Rafael Grossi/ File REUTERS)

Tanpa kamera pengawasan, Grossi berkata, agensinya tidak lama lagi tidak akan dapat mengisytiharkan sama ada program nuklear Iran adalah "aman" seperti yang berulang kali ditegaskan oleh Tehran atau sama ada Iran sedang membangunkan bom atom.Perjanjian 2015, yang dikenali sebagai Pelan Tindakan Komprehensif Bersama (JCPOA) memberi Iran kelegaan daripada sekatan ekonomi yang melumpuhkan, sebagai pertukaran kepada persetujuan mematuhi langkah kawalan terhadap aktiviti nuklearnya.Tetapi pada 2018, Presiden Amerika Syarikat ketika itu Donald Trump secara sepihak menarik diri daripada pakatan itu dan mengenakan semula sekatan, mendorong Iran untuk mula membatalkan komitmennya.Rundingan untuk memulihkan JCPOA telah terhenti sejak Mac. -AFP


Rusia tidak akan patuh ketetapan ECHR

MOSCOW, 12 Jun - Presiden Vladimir Putin telah menandatangani rang undang-undang mengenai ketidakpatuhan Rusia terhadap keputusan Mahkamah Hak Asasi Manusia Eropah (ECHR), menurut Kremlin pada Sabtu.Selaras dengan undang-undang baharu itu Rusia tidak akan mematuhi ketetapan ECHR selepas 15 Mac apabila negara itu mengumumkan keluar daripada Majlis Eropah, lapor Xinhua.

Sementara itu pampasan yang dinilai ECHR akan dibayar dalam matawang rubel dan hanya dipindahkan ke dalam akaun di bank Rusia.Rang undang-undang itu telah diluluskan oleh Majlis Persekutuan atau Dewan Negara parlimen Rusia pada Rabu.


Imam terkemuka UK dipecat, didakwa cetus protes filem 'The Lady of Heaven'

LONDON, 12 Jun- Imam terkemuka United Kingdom (UK), Qari Muhammad Asim dipecat kerana dituduh mencetus protes terhadap filem 'The Lady of Heaven' mengenai anak perempuan Nabi Muhammad, Saidatina Fatimah Az-Zahra.Pemecatan Asim yang juga Pengerusi Lembaga Penasihat Masjid dan Imam UK, dibuat selepas beliau memuat naik hantaran di Facebook, menjelaskan filem berkenaan 'melukakan hati umat Islam' kerana berbaur penghinaan agama.

(Tangkap layar hantaran di FB Imam Qari Muhammad Asim yang mengutuk filem 'The Lady of Heaven')

Hantaran tersebut didakwa menyebabkan sekumpulan penduduk Muslim di negara itu melakukan tunjuk perasaan di luar pawagam bagi memaksa rangkaian panggung wayang kedua terbesar di dunia, Cineworld membatalkan semua tayangan filem berkenaan.Perkhidmatan Asim ditamatkan serta merta kerana tindakannya itu dikatakan tidak bersesuaian dengan statusnya sebagai Timbalan Pengerusi Jawatan kuasa Mengenai anti-Muslim.Surat itu juga menyebut bahawa kempen membantah tayangan filem berkenaan membawa kepada protes jalanan yang mencetuskan kebencian agama.Bagaimanapun Asim yang turut berkhidmat sebagai penasihat bebas kerajaan mengenai Islamofobia, masih belum mengeluarkan sebarang kenyataan berhubung perkara itu. - AFP


Empat terkorban dalam letupan bom libatkan bas mini di Afghanistan

KABUL, 12 Jun - Letupan bom melibatkan sebuah bas mini membunuh sekurang-kurangnya empat orang dan mencederakan beberapa yang lain di ibu negara Afghanistan semalam.Letupan di daerah timur Kabul itu merupakan yang terbaru dalam siri serangan maut yang menggegarkan Afghanistan dalam beberapa bulan kebelakangan ini, kurang setahun sejak pengambilalihan Taliban.

Jurucakap polis, Khalid Zadran berkata, sepasukan anggota keselamatan Taliban telah dikerahkan untuk melakukan siasatanSetakat ini tiada kumpulan mengaku bertanggungjawab atas pengeboman yang berlaku di daerah yang didiami terutamanya oleh ahli masyarakat Sunni Pashtun.-AFP


Israel bantah Norway terima pakai skim perlabelan kenal pasti produk

OSLO, 12 Jun - Israel mengecam keputusan Norway untuk mengikuti Kesatuan Eropah (EU) dalam mengguna pakai skim pelabelan untuk mengenal pasti produk dari penempatan Israel dan kawasan yang dijajah oleh Israel.Menurut kenyataan Kementerian Luar Israel, keputusan Norway tersebut hanya akan menggugat hubungan dua hala antara kedua-dua negara. Norway sebelum ini merupakan orang tengah untuk mendamaikan konflik antara Palestin dan Israel.

Sementara itu, Menteri Luar Anniken Huitfeldt menegaskan dalam temu bual dengan agensi berita Norway (NTB) bahawa perkara itu sama sekali tidak membentuk boikot Israel."Norway mempunyai hubungan baik dengan Israel, itu mesti diteruskan," katanya. Suruhanjaya Eropah mengesyorkan negara anggotanya mengikuti amalan ini pada 2015, keputusan yang disahkan oleh Mahkamah Keadilan Eropah EU pada 2019.-AFP


Filem "The Lady of Heaven" hina agama Islam

Rabat, 12 Jun - Maghribi mengharamkan tayangan filem British "The Lady of Heaven" yang disifatkan menghina agama Islam.Kenyataan Pusat Sinematografi negara itu menyebut keputusan tegas itu diambil beberapa jam selepas Majlis Tertinggi Ulama Maghribi mengutuk filem terkenaan.Ia memandangkan filem arahan Eli King itu secara jelas memalsukan sejarah Islam.

Filem itu mengenai kisah kehidupan anak perempuan Nabi Muhammad, Saidatina Fatimah az-Zahra turut mendapat bantahan umat Islam di beberapa negara yang mengecam filem itu sebagai menghina agama.

Keputusan CCM melarang filem tersebut daripada ditayangkan sama ada atas dasar komersial atau budaya di negara ini.

Drama itu didakwa sebagai filem pertama mengenai kehidupan anak perempuan Nabi Muhammad, Saidatina Fatimah az-Zahra  dan menarik hubungan antara kumpulan Negara Islam pada abad ke-21 dan tokoh sejarah dalam Islam Sunni.

Filem dikeluarkan di Britain pada 3 Jun lalu tetapi selepas protes daripada umat Islam di luar pawagam rangkaian pawagam kedua terbesar di dunia, Cineworld, membatalkan semua tayangan.

Mesir, Pakistan, Iran dan Iraq antara negara yang mengecam filem itu sebagai menghina agama. - AFP


China tangguh pembukaan semula sekolah

BEJING, 12 Jun - Penularan jangkitan COVID-19 yang semakin tinggi memaksa pihak berkuasa China untuk menangguhkan pembukaan semula sekolah yang dijadualkan minggu depan.Berita ini amat mendukacitakan kanak-kanak di Beijing yang telah lama tidak menjalani sesi persekolahan secara fizikal.Keputusan diambil seiring dengan strateginya iaitu "Sifar COVID-19 ".

(Jangkitan COVID-19 semakin tinggi di China)

China telah melaksanakan perintah berkurung secara bersasar pengujian kes melibatkan ribuan penduduk dalam satu-satu masa, selain tempoh kuarantin yang panjang.Pihak berkuasa mengurangkan banyak sekatan bermula awal minggu ini.Namun berpuluh-puluh jangkitan yang dikaitkan dengan bar menyebabkan pihak itu mengetatkan lagi sekatan.Kebanyakan pelajar sekolah rendah dan menengah akan meneruskan pembelajaran secara dalam talian di rumah mulai Isnin. - AFP


Beribu berhimpun di Washington bantah keganasan senjata api

(Seorang peserta memegang sepanduk semasa membantah keganasan senjata api semasa tunjuk perasaan pada 8 Jun di Washington/AFP)

WASHINGTON, 12 Jun- Beribu-ribu penunjuk perasaan berhimpun di bandar raya Washington menggesa undang-undang bagi mengekang keganasan senjata api diluluskan.Tindakan itu susulan daripada tragedi pembunuhan beramai-ramai di sekolah rendah Texas oleh penceroboh bersenjata api.Tunjuk perasaan itu digerakkan Kumpulan keselamatan senjata api (MFOL).Ia diasaskan oleh pelajar yang terselamat dalam pembunuhan beramai-ramai pada 2018 di sebuah sekolah menengah Parkland, Florida.Kumpulan tersebut berkata pihaknya merancang lebih daripada 450 perhimpunan termasuk acara di New York, Los Angeles dan Chicago.

(Orang ramai hadir menyokong kawalan senjata di hadapan Monumen Washington, Sabtu, 11 Jun 2022, di Washington/AP)

Mesej yang dibawa pada perarakan kali ini ialah untuk menggesa pemimpin politik untuk bertindak segera, sekiranya tidak mahu kejadian sama berulang.Sebelum ini, seorang lelaki bersenjata di Uvalde, Texas, membunuh 19 kanak-kanak dan 2 guru pada 24 Mei lalu.Manakala 10 hari sebelumnya, seorang lagi lelaki bersenjata membunuh 10 orang kulit hitam di sebuah kedai runcit Buffalo, New York dalam serangan perkauman.-REUTERS


Tujuh mayat mangsa nahas helikopter di Itali ditemukan

ROME, 11 Jun– Pasukan penyelamat menemui mayat tujuh individu yang terbunuh dalam nahas helikopter di Itali, dua hari selepas pesawat itu hilang daripada skrin radar.Demikian menurut pihak berkuasa tempatan, pada Sabtu.Helikopter tersebut berlepas Khamis lalu dari Lucca di Tuscany dan sedang menuju ke arah bandar utara Treviso apabila ia hilang selepas dilanda cuaca buruk di kawasan berbukit dan berhutan."Para penyelamat telah menemui mayat tujuh penumpang dari helikopter itu, empat warga Turki dan dua warga Lubnan, ketika itu dalam perjalanan perniagaan ke Itali serta juruterbang Itali," kata pejabat pengawas di bandar Modena dalam satu kenyataan.

(Operasi mencari helikopter yang hilang pada Khamis di Apennines, Itali, 10 Jun 2022/REUTERS)

Helikopter tersebut ditemui di kawasan pergunungan di sempadan antara Tuscany dan wilayah Emilia Romagna.Pihak berkuasa telah mengepung kawasan itu kerana ia sebahagian kawasan siasatan kejadian."Kami mendapat koordinat dan pergi ke tapak dan mendapati semuanya terbakar. Helikopter itu secara amnya berada di dalam lembah berhampiran sungai," kata seorang penyelamat dalam video yang disiarkan di akaun Twitter Tentera Udara Itali.Tujuh orang berada dalam helikopter itu, termasuk empat ahli perniagaan Turki yang bekerja untuk Produk Pengguna Eczacibasi, anak syarikat kumpulan perindustrian utama Turki, Eczacibasi.Mereka telah menghadiri pameran teknologi kertas di Itali, kata syarikat itu dalam satu kenyataan.-REUTERS


11 maut akibat letupan periuk api di Syria

BEIRUT, 11 Jun- Sebelas orang maut dan berpuluh-puluh cedera apabila trak yang dinaiki mereka merempuh periuk api berhampiran bandar Daraa di selatan Syria, kata seorang pemantau perang hari ini.“Sebelas orang, termasuk lima kanak-kanak bawah umur 16 tahun dan tiga wanita, terbunuh dan kira-kira 34 orang cedera dalam letupan itu, ada yang berada dalam keadaan kritikal", kata Balai Cerap Hak Asasi Manusia Syria.Kebanyakan mangsa adalah buruh menuai gandum, kata agensi berita rasmi Syria, SANA.

Angka terbaharu menjadikan 124 jumlah orang yang terbunuh oleh sisa bahan letupan sejak awal 2022, menurut Observatory yang berpangkalan di Britain.Bahan letupan yang ditinggalkan, di sepanjang jalan atau bahkan di dalam bangunan, konflik selama sedekad di Syria telah mencederakan ribuan orang awam dan membunuh ratusan yang lain.Di seluruh negara, kira-kira separuh penduduk dianggarkan tinggal di kawasan yang tercemar oleh senjata yang tidak meletup, menurut Pertubuhan Bangsa-Bangsa Bersatu.Pada 2020, Syria mengatasi Afghanistan sebagai negara yang mencatatkan jumlah korban tertinggi akibat periuk api dan sisa letupan perang, dengan 2,729 orang terbunuh atau cedera, menurut Pemantau Periuk Api.Tahun lalu, seramai 241 orang awam terbunuh dan 128 orang cedera akibat sisa letupan di seluruh Syria, kata Observatory.Perang Syria dianggarkan telah membunuh hampir setengah juta orang dan menyebabkan berjuta-juta lagi kehilangan tempat tinggal sejak ia bermula.-AFP


Beijing tangguh buka sekolah

BEIJING, 11 Jun- Kebanyakan kanak-kanak di Beijing belum boleh kembali ke sekolah minggu depan iaitu, seperti yang dirancang.Pihak berkuasa China menangguhkan pembukaan semula sekolah, berikutan perkembangan terbaharu penularan jangkitan COVID-19.Jurucakap pihak berkuasa tempatan, Xu Hejian mengesahkan kebanyakan pelajar sekolah dan menengah masih perlu belajar dari rumah.Puluhan kes baharu wabak itu telah mendorong pihak berkuasa untuk membatalkan sebahagian keputusan untuk menyambung pengajaran secara bersemuka.

(Orang ramai menunggu untuk jalani ujian COVID-19 di stesen ujian asid nukleik di Beijing/AFP)

Pihak berkuasa di Beijing mengurangkan banyak sekatan bermula awal minggu ini, namun berpuluh-puluh jangkitan yang dikaitkan dengan kelab malam menyebabkan pihak itu mengetatkan lagi beberapa sekatan.Pegawai Kesihatan Perbandaran, Liu Xiaofeng berkata kira-kira 115 kes dikaitkan dengan kluster kelab malam setakat ini."Penularan wabak baharu itu pada peringkat yang pesat merebak dan berisiko tinggi untuk merebak," katanya.Menurut Suruhanjaya Kesihatan Kebangsaan, China merekodkan 138 jangkitan domestik hari ini, termasuk 61 kes di Beijing dan 16 kes di Shanghai.


Pegawai tertinggi AS, TPM Thailand bincang cara perkukuh perkongsian strategik

BANGKOK, 11 Jun- Kaunselor Jabatan Negara Amerika Syarikat (AS) Derek Chollet dan Timbalan Perdana Menteri Thailand Don Pramudwinai membincangkan cara untuk mengukuhkan perkongsian strategik Thailand-AS, di peringkat dua hala dan serantau.Dalam satu kenyataan, Kementerian Luar Thailand memaklumkan Chollet yang tiba semalam membuat kunjungan hormat ke atas Don yang juga Menteri Luar dan berkongsi pandangan mengenai perkembangan semasa global dan serantau.“Kedua-dua pihak juga bertukar pandangan mengenai situasi di Myanmar dan peranan Thailand serta usaha ASEAN."Mereka berbincang kemungkinan dan cara untuk meningkatkan kerjasama antara Thailand dan AS dalam menyediakan bantuan kemanusiaan kepada rakyat Myanmar di sepanjang sempadan Thailand-Myanmar seperti yang diutamakan oleh kedua-dua kerajaan," menurut kenyataan itu.Chollet dan Don berpuas hati dengan peningkatan dinamisme dalam hubungan dua hala Thailand-AS.Sementara itu, dalam ciapannya, Chollet berkata beliau mengadakan pertemuan yang sangat bermakna dengan Don mengenai kerjasama AS-Thailand."Kami bersetuju Sidang Kemuncak Khas AS-ASEAN (yang diadakan pada Mei) adalah satu kejayaan besar dan Rangka Kerja Ekonomi Indo-Pasifik akan meningkatkan kemakmuran bagi negara kita," katanya.

Chollet sedang dalam rangka lawatan ke Thailand, Singapura dan Brunei bermula 7 hingga 14 Jun.Di Singapura, Chollet akan menghadiri Dialog Shangri-La dan mengambil bahagian dalam perbincangan panel mengenai konflik di Myanmar dengan pegawai kanan.Di Brunei pula beliau akan bertemu Menteri Luar II Erywan Yusof dan pegawai kanan lain, serta pemimpin masyarakat.


Menteri-menteri Pertahanan FPDA tegaskan semula komitmen untuk kerjasama

SINGAPURA, 11 Jun- Negara anggota Perjanjian Pertahanan Lima Negara (FPDA) hari ini menegaskan semula komitmen terhadap perjanjian itu, susulan memperingati ulang tahun ke-50 FPDA pada tahun lepas, menurut Kementerian Pertahanan (Mindef) Singapura.Kementerian turut memaklumkan Menteri Pertahanan Singapura Dr Ng Eng Hen menghoskan majis sarapan pagi hari ini untuk Timbalan Perdana Menteri Australia dan Menteri Pertahanan Richard Marles, Menteri Kanan Pertahanan Datuk Seri Hishammuddin Tun Hussein, Menteri Pertahanan New Zealand Peeni Henare dan Pesuruhjaya Tinggi British ke Singapura Kara Owen, di luar Dialog Shangri-La ke-19.Pada majlis itu, Menteri dan Pesuruhjaya Tinggi dari negara anggota FPDA mengakui kemajuan ketara yang dicapai sejak penubuhan FPDA.

"Mereka membincangkan peranan penting FPDA dalam membina keyakinan dan mempromosikan perintah antarabangsa berasaskan peraturan," menurut Mindef.Selain itu Menteri-menteri dan Pesuruhjaya Tinggi turut bertukar-tukar pandangan mengenai cara untuk memperdalam kerjasama sedia ada dalam domain pertahanan konvensional, bukan konvensional dan domain yang baru muncul seperti memerangi keganasan dan keselamatan maritim untuk memastikan FPDA kekal relevan dalam menangani cabaran keselamatan kontemporari.Mereka turut mengakui bahawa latihan FPDA seperti Exercise Bersama Shield dan Exercise Bersama Lima telah meningkatkan kerjasama dalam kalangan tentera negara anggota, dan menyatakan sokongan untuk terus mendalami nilai profesional latihan FPDA.“FPDA terus memainkan peranan yang berguna dalam menggalakkan kerjasama serantau, dan menyumbang secara konstruktif kepada keselamatan serantau melalui pengendalian latihan biasa, dialog dan platform untuk interaksi profesional,” menurut kementerian itu.- BERNAMA


La Nina mungkin berterusan hingga 2023

GENEVA, 11 Jun- Fenomena cuaca La Nina, yang telah menjejaskan suhu global dan lebih memburukkan kemarau dan banjir, berkemungkinan akan berterusan selama berbulan-bulan, dan mungkin sehingga 2023, kata Pertubuhan Bangsa-Bangsa Bersatu (PBB) semalam.La Nina merujuk kepada penyejukan suhu permukaan berskala besar di tengah dan timur Lautan Pasifik khatulistiwa, yang berlaku setiap dua hingga tujuh tahun.Pertubuhan Meteorologi Sedunia (WMO) PBB berkata terdapat 70 peratus kemungkinan peristiwa La Nina berlarutan."Beberapa ramalan jangka panjang malah ia mungkin berterusan sehingga 2023," katanya dalam satu kenyataan.

(Fenomena cuaca La Nina berkemungkinan akan berterusan selama berbulan-bulan dan mungkin sehingga 2023/AFP)

Menurut WMO, jika ia berlaku, ini akan menjadi La Nina yang ketiga yang dipanggil triple-dip, bermakna fenomena itu berlaku semasa musim sejuk hemisfera utara tiga kali berturut-turut berdasarkan rekod sejak 1950.Ini memberi kesan yang meluas terhadap cuaca di seluruh dunia yang lazimnya mempunyai kesan yang bertentangan dengan fenomena El Nino, yang mempunyai pengaruh pemanasan pada suhu global."Kemarau dahsyat yang melanda Afrika dan kemarau di selatan Amerika Selatan "mempunyai ciri-ciri La Nina."Purata hujan di Asia Tenggara dan Australia boleh dikaitkan dengan fenomena itu, begitu juga ramalan untuk musim taufan Atlantik yang melebihi purata.Bagaimanapun, ia menekankan kesan kejadian iklim yang berlaku secara semula jadi seperti La Nina semakin meningkat disebabkan oleh pemanasan bumi."Perubahan iklim yang disebabkan oleh manusia meningkatkan kesan peristiwa yang berlaku secara semula jadi seperti La Nina dan semakin mempengaruhi corak cuaca" kata ketua WMO Petteri Taalas dalam satu kenyataan.Beliau merujuk khususnya kepada panas dan kemarau yang lebih teruk serta risiko kebakaran hutan yang berkaitan serta banjir yang memecahkan rekod hujan dan banjir.-AFP.


China sedia mulakan perang dengan AS, jika Taiwan mahu isytihar kemerdekaan

SINGAPURA, 11 Jun- Menteri Pertahanan China, Wei Fenghe memberi amaran kepada Setiausaha Pertahanan Amerika Syarikat (AS), Lloyd J Austin bahawa Beijing sedia memulakan perang sekiranya Taiwan mahu mengisytiharkan kemerdekaan.Amaran itu hadir ketika dua pemimpin berkenaan mengadakan pertemuan bersemuka pertamanya dengan rakan sejawatnya itu di luar Sidang Kemuncak Keselamatan Dialog Shangri-La di Singapura.Ketegangan Amerika Syarikat-China memuncak selepas Beijing menganggap Taiwan sebagai wilayahnya dan berjanji merampasnya termasuklah secara paksa jika perlu.Tentera China juga dilapor tidak teragak-agak memula perang sekiranya ada pihak berani memisahkan Taiwan dari China.Mereka berikrar menghancurkan mana-mana plot kemerdekaan Taiwan dan tindakan menggunakan Taiwan untuk menyekat China tidak akan berlaku.Sementara itu, Jabatan Pertahanan Amerika Syarikat dalam kenyataannya berkata Austin telah menegaskan, semua kepentingan keamanan dan kestabilan merentasi Taiwan, penentangan terhadap perubahan unilateral kepada status quo harus dipelihara.Beliau juga meminta China mengelak melakukan tindakan yang menjejaskan kestabilan tersebut.-REUTERS


Bekas pemerintah tentera Pakistan Pervez Musharraf tenat

NEW DELHI, 11 Jun- Bekas pemerintah tentera Pakistan, Pervez Musharraf, 78, yang sedang dirawat di hospital kini dalam keadaan tenat. Musharraf dimasukkan ke hospital sejak tiga minggu lepas akibat komplikasi penyakit yang dihidapinya yang dikenal pasti sebagai amiloidosis, kata keluarga bekas presiden itu semalam."Keadaan beliau kini tenat kerana organ dalaman yang sudah tidak berfungsi. Doakan agar urusan beliau dipermudahkan," ciap keluarganya menerusi akaun Twitter Musharraf.Menurut keluarganya beliau tidak menggunakan alat bantuan pernafasan.Kenyataan itu dikeluarkan susulan khabar angin di media sosial bahawa bekas presiden itu telah meninggal dunia.

Musharraf memperoleh kuasa politik dalam satu rampasan kuasa tentera pada 1999 dan berkhidmat sebagai presiden Pakistan dari 2001 hingga 2008.Beliau ke Dubai pada Mac 2016 untuk mendapatkan rawatan perubatan dan berada di luar negara sejak itu.


PBB perlu ambil perhatian kenyataan menghina Nabi Muhammad SAW

ISLAMABAD, 11 Jun - Pakistan pada Jumaat menggesa Perhimpunan Agung Pertubuhan Bangsa-Bangsa Bersatu (PBB) mengambil perhatian terhadap kenyataan menghina Nabi Muhammad SAW oleh dua pegawai Parti Bharatiya Janata (BJP) yang memerintah India baru-baru ini.Menteri Luar Bilawal Bhutto Zardari menghubungi Presiden Perhimpunan Agung PBB Abdulla Shahid melalui telefon dan memaklumkan mengenai kenyataan yang menghina Nabi Muhammad SAW yang dibuat pegawai BJP itu, lapor Agensi Anadolu.“Provokasi yang disengajakan itu telah menjejaskan sentimen berbilion-bilion umat Islam di seluruh dunia, Menteri Luar menggesa (presiden Perhimpunan Agung PBB) untuk mengambil perhatian terhadap perbuatan terkutuk itu di tengah-tengah peningkatan ucapan kebencian dan Islamofobia di India,” menurut Kementerian Luar Pakistan dalam satu kenyataan.Beliau berharap forum PBB akan digunakan untuk "perdebatan yang konstruktif dalam kalangan negara anggota, dengan tujuan untuk menangani isu itu yang telah menyebabkan perasaan tersinggung dan kebencian dalam kalangan umat Islam."

Minggu lalu jurucakap kerajaan BJP India Nupur Sharma dan Ketua Media parti itu di Delhi Naveen Kumar Jindal membuat kenyataan menghina Nabi Muhammad SAW, mencetuskan gelombang kecaman di seluruh negara dan dunia Islam.Pada Ahad, BJP telah bertindak menggantung keahlian Sharma dan memecat Jindal daripada parti. - BERNAMA


FAO: Konflik Rusia-Ukraine boleh sebabkan 11-19 juta penduduk dunia alami kelaparan

GENEVA, 11 Jun- Perang di Ukraine memberi kesan ketara kepada pasaran makanan global dan boleh menyebabkan tambahan 11 hingga 19 juta orang mengalami kelaparan kronik, Pertubuhan Makanan dan Pertanian (FAO) Pertubuhan Bangsa-Bangsa Bersatu (PBB) memberi amaran semalam, lapor Xinhua.Jurucakap FAO Boubaker Ben Belhassen dalam satu taklimat media di sini berkata kedua-dua negara yang terlibat dalam konflik itu adalah pengeluar utama komoditi pertanian dunia dengan gabungan bahagian sekitar 30% daripada eksport gandum global.Negara-negara paling terjejas akibat konflik adalah di wilayah Afrika utara, katanya.Beliau berkata memetik laporan tinjauan makanan terbaru FAO yang menunjukkan kemungkinan mengetatkan pasaran komoditi makanan pada 2022 disebabkan "harga input melambung tinggi, kebimbangan mengenai cuaca dan peningkatan keadaan pasaran tidak menentu.”

Selain itu katanya, harga makanan antarabangsa yang lebih tinggi diunjurkan meningkatkan bil import makanan global sehingga AS$1.8 trilion pada 2022."Bil import yang lebih tinggi terutamanya mencerminkan kos unit lebih tinggi berbanding volum yang lebih tinggi dengan banyak negara, terutamanya negara yang terdedah dari segi ekonomi akan menghadapi bil yang lebih tinggi ketika mengimport dalam jumlah lebih kecil," katanya.


Moderna berkesan untuk kanak-kanak 5-11 tahun

AMERIKA SYARIKAT, 11 Jun - Pihak berkuasa kesihatan Amerika Syarikat mengesahkan data yang disediakan oleh Moderna mengenai keberkesanan vaksin COVID-19 keluarannya terhadap kanak-kanak berusia bawah lima tahun adalah tepat.Menurut kenyataan Pentadbiran Makanan dan Dadah (FDA) keberkesanan vaksin Moderna terhadap kes gejala Covid-19 dalam kalangan bayi berumur enam bulan hingga kurang daripada dua tahun adalah 51 peratus.


Kanada tangguh ujian COVID-19 secara rawak

Kanada, 11 Jun - Kanada menangguhkan ujian COVID-19 secara rawak di lapangan terbang sehingga akhir bulan ini. Keputusan itu dibuat bagi mengelak kesesakan dan mengurangkan masa menunggu yang terlalu lama di lapangan terbang terutama menjelang kemuncak cuti musim panas. Menurut kenyataan rasmi kerajaan, ujian saringan ditangguhkan mulai hari ini dan disambung semula pada 1 Julai.

Di Toronto dan Montreal, penumpang mengambil masa beberapa jam sebelum dapat keluar dari lapangan terbang. Rata-rata mereka mendakwa terkandas lama di dalam pesawat selepas mendarat selain terpaksa beratur panjang di kaunter pemeriksaan bagasi. - AFP


Askar upahan asing Ukraine dihukum mati; Britain dakwa penghakiman langgar konvensyen Geneva

DONETSK, 11 Jun- Britain mendakwa penghakiman terhadap dua lelaki warganya yang dijatuhkan hukuman mati oleh mahkamah di salah satu proksi Rusia di timur Ukraine melanggar konvensyen Geneva.Menteri Luar Britain Liz Truss berkata pihaknya sedang berusaha dengan Ukraine untuk mendapatkan pembebasan mereka yang ditawan pemberontak pro proksi Rusia itu.Kementerian Luar Rusia berkata reaksi Britain terhadap hukuman itu adalah keterlaluan dan menyarankan ia membuat rayuan kepada pihak berkuasa Republik Rakyat Donetsk, DPR.Pemberontak pro-Russia menjatuhi hukuman mati kepada dua rakyat Britain dan seorang warga Maghribi yang ditawan ketika berjuang untuk Ukraine.Pihak berkuasa pemisah di wilayah Donetsk, mengarahkan hukuman mati ke atas Aiden Aslin, Shaun Pinner dan Saaudun Brahim selepas mereka dituduh bertindak sebagai askar upahan untuk Kiev.Britain tidak mengiktiraf DPR dan kerajaan Ukraine tidak mempunyai kawalan ke atas bahagian timur Ukraine yang dikuasai pemisah. -REUTERS

(Menteri Luar Britain Liz Truss berkata pihaknya sedang berusaha dengan Ukraine untuk mendapatkan pembebasan mereka yang ditawan pemberontak pro proksi Rusia itu)FOTO REUTERS


'Bebaskan saya,' suspek tembak jatuh MH17 warga Rusia tegaskan tiada kaitan dengan tragedi 17 Julai 2014

THE HAGUE, 11 Jun- Seorang suspek warga Rusia yang dituduh menjatuhkan pesawat Malaysia Airlines MH17 memberitahu hakim Belanda pada hari Jumaat bahawa dia "tiada kaitan dengan bencana itu”.

Oleg Pulatov adalah salah seorang daripada empat individu yang dibicarakan secara ‘in absentia’ kerana menembak jatuh pesawat itu pada Julai 2014 ketika ia melepasi timur Ukraine yang dilanda perang, membunuh kesemua 298 penumpang di dalamnya.

Perbicaraan itu diadakan di Belanda kerana Boeing 777 itu dalam penerbangan dari Amsterdam ke Kuala Lumpur dan kebanyakan mangsa adalah warga Belanda.

"Saya tidak bersalah. Saya tiada kaitan dengan bencana 17 Julai 2014," kata Pulatov, dalam satu kenyataan video yang dimainkan di mahkamah.

"Saya bekerjasama sepenuhnya dalam prosedur (mahkamah) dan terdapat bukti yang tidak dapat dinafikan bahawa pihak pendakwaan tidak menjelaskan keadaan penuh nahas itu," tambah Pulatov, yang bercakap dalam bahasa Rusia.

"Ia adalah matlamat utama pihak pendakwaan untuk mendapatkan sabitan dengan apa cara sekalipun," kata Pulatov, berpakaian kemeja biru dan jaket dan bercakap terus kepada kamera.

"Bebaskan saya," dia kemudian memberitahu hakim pada perbicaraan itu, yang dibuka di mahkamah keselamatan tertinggi berhampiran lapangan terbang Schiphol pada Mac 2020.

Keputusan masih belum dapat dijangka sehingga sekurang-kurangnya 17 November, kata hakim pada hari Jumaat.

Hakim yang mengetuai perbicaraan Hendrik Steenhuis berkata "kes itu telah memberi kesan besar kepada semua pihak di dalam bilik mahkamah mahupun di luar."

Warga Rusia Igor Girkin, Sergei Dubinsky dan Pulatov serta warga Ukraine Leonid Kharchenko semuanya enggan hadir di mahkamah dan sedang dibicarakan tanpa hadir.

Pada Khamis, peguam Pulatov Sabine ten Doesschate berkata pendakwa gagal membuktikan peluru berpandu BUK buatan Rusia bertanggungjawab menembak jatuh pesawat MH17.

Pendakwa raya telah menggesa hukuman penjara seumur hidup bagi empat lelaki itu.

Girkin, 51, juga dikenali dengan nama samarannya "Strelkov", adalah suspek paling berprofil tinggi, bekas perisik Rusia dan peminat lakonan semula sejarah yang membantu memulakan perang di Ukraine.

Dubinsky, 59, yang juga dikaitkan dengan perisikan Rusia, didakwa berkhidmat sebagai ketua perisikan tentera pemisah.

Pulatov, 55, adalah bekas tentera pasukan khas Rusia dan salah seorang timbalan Dubinsky.

Kharchenko, 50, didakwa mengetuai unit pemisah di timur Ukraine.- AFP

(Tragedi 17 Julai 2014 mengorbankan kesemua 298 penumpang termasuk anak kapal)


Sekurang-kurangnya tujuh butir bom meletup di Narathiwat, tiada kematian dilaporkan

NARATHIWAT, 11 Jun- Pengebom meletupkan sekurang-kurangnya tujuh butir bom di dua lokasi di Narathiwat di selatan Thailand pagi Jumaat, tetapi tiada kematian atau kecederaan dilaporkan.

Ketua Polis Daerah Narathiwat, Pol Mej Jeneral Waesamae Salae berkata dalam kejadian pertama pada 7.30 pagi (waktu tempatan), empat bom jangka buatan sendiri meletup di tepi jalan di Jalan Yingo-Raman.

Kira-kira sejam kemudian, tiga bom yang diletakkan di tepi jalan meletup berhampiran lokasi letupan pertama.

“Skuad pemusnah bom mengambil masa kira-kira lima jam untuk memeriksa dan membersihkan tempat kejadian,” katanya pada sidang media hari ini.

Media tempatan melaporkan Pertubuhan Pembebasan Bersatu Patani (PULO) dipercayai bertanggungjawab terhadap serangan itu, berikutan diketepikan daripada perbincangan antara kerajaan Thailand dan Barisan Revolusi Nasional (BRN) untuk menamatkan konflik bersenjata di selatan Thailand.-BERNAMA

(Gambar fail bertarikh 27 Mac 2022 menunjukkan sebatang pokok tumbang akibat letupan bom di wilayah Narathiwat yang turut mengakibatkan empat cedera)


Tiga maut, satu cedera kejadian tembakan di AS

MARYLAND, 10 Jun- Sekurang-kurangnya tiga maut manakala seorang cedera parah dalam kejadian tembakan di sebuah kilang di utara Maryland, Amerika Syarikat, semalam.Kejadian turut menyebabkan suspek dan seorang anggota polis cedera semasa berbalas tembakan.Pejabat Sherif Daerah Washington dalam satu kenyataan berkata, kejadian kira-kira pukul 2.30 petang waktu tempatan itu berlaku di kilang Columbia Machine.

(Lokasi kejadian tembakan di Utara Maryland, AS/ AFP)

Suspek didapati telah melarikan diri selepas insiden itu namun berjaya ditahan di Hagerstown, sebuah bandar berdekatan.Namun ia dikategorikan sebagai kejadian terpencil dan tidak melibatkan ancaman kepada masyarakat.Setakat ini, identiti suspek dan motif kejadian masih belum didedahkan. -AFP


Sampel asteroid mengandungi 'petunjuk kepada asal usul kehidupan' -saintis Jepun

`TOKYO, 10 Jun- Debu asteroid yang dikumpulkan angkasawan penyiasat Jepun mengandungi bahan organik yang menunjukkan sesetengah blok binaan kehidupan di bumi mungkin sudah terbentuk di angkasa, kata saintis.Bahan asli dari asteroid Ryugu dibawa kembali ke bumi pada 2020 selepas misi enam tahun ke ruang angkasa yang mempunyai jarak sejauh 300 juta kilometer.Bagaimanapun, penemuan sains itu hanyalah permulaan untuk menjelajah rahsia dalam kajian pertama mengenai sebahagian kecil daripada 5.4 gram habuk dan batu-batu kecil yang gelap.Dalam satu kertas kerja yang diterbitkan hari ini, sekumpulan penyelidik yang diketuai oleh Universiti Okayama di barat Jepun memaklumkan, mereka menemui asid amino dan bahan organik lain yang boleh memberi petunjuk kepada asal usul kehidupan di bumi'."Penemuan asid amino pembentuk protein adalah penting, kerana Ryugu tidak terdedah kepada biosfera bumi seperti meteorit dan pengesanan itu membuktikan bahawa sekurang-kurangnya beberapa blok binaan kehidupan di bumi boleh terbentuk di ruang angkas," kata kajian itu.Pasukan saintis itu berkata, mereka menemui 23 jenis asid amino yang berbeza ketika menjalankan pemeriksaan sampel yang dikumpul oleh pasukan penyiasat Hayabusa-2 Jepun pada 2019.Debu dan batu dikacau apabila kapal angkasa bersaiz peti sejuk menembak 'impaktor' ke dalam asteroid."Sampel Ryugu mempunyai ciri paling primitif daripada mana-mana sampel semula jadi yang tersedia untuk manusia termasuk meteorit," kata Agensi Penerokaan Aeroangkasa Jepun (JAXA) dalam satu kenyataan.

(Bahan asli asteroid Ryugu telah dibawa kembali ke Bumi pada tahun 2020/FOTO AFP)

Dipercayai sebahagian daripada bahan itu tercipta kira-kira lima juta tahun selepas sistem suria terbentuk dan tidak dipanaskan melebihi 100 darjah Celsius.Satu lagi kajian yang diterbitkan dalam jurnal Sains yang berpangkalan di Amerika Syarikat (AS) menjelaskan, bahan itu mempunyai 'komposisi kimia yang lebih menyerupai fotosfera Matahari berbanding sampel semula jadi yang lain'.Pakar astrobiologi dan Profesor Emeritus di Universiti Kebangsaan Yokohama, Kensei Kobayashi, memuji penemuan itu."Saintis mempersoalkan bagaimana bahan organik termasuk asid amino terbentuk atau dari mana ia berasal, dan fakta bahawa asid amino ditemui dalam sampel menimbulkan persoalan asid amino dibawa ke bumi dari angkasa lepas," katanya kepada AFP.Satu lagi teori arus perdana mengenai asal usul asid amino ialah ia dicipta dalam atmosfera primitif bumi melalui panahan petir, contohnya selepas bumi menjadi sejuk. -AFP


WHO: Asal usul COVID-19 kabur kerana tiada data awal China

(Logo di bangunan Pertubuhan Kesihatan Sedunia (WHO) di Geneva, Switzerland yang diambil pada 2 Februari 2020/ FOTO REUTERS)

LONDON, 10 Jun- Pertubuhan Kesihatan Sedunia, (WHO) berkata siasatan terbaharunya mengenai asal-usul COVID-19 tidak dapat disimpulkan, sebahagian besarnya kerana data dari China hilang, satu lagi tamparan terhadap usaha pertubuhan itu selama bertahun-tahun untuk menentukan bagaimana wabak itu bermula.Laporan daripada panel pakar WHO berkata semua data yang ada menunjukkan Novel Coronavirus yang menyebabkan COVID-19 mungkin berasal daripada haiwan, berkemungkinan kelawar, kesimpulan yang sama dengan kerja agensi PBB sebelum ini mengenai topik itu pada 2021 yang mengikuti lawatan ke China.Data yang hilang, terutamanya dari China, di mana kes pertama dilaporkan pada Disember 2019, bermakna tidak mungkin untuk mengenal pasti dengan tepat bagaimana virus itu mula-mula berjangkit kepada manusia.Penemuan itu mungkin menambah keraguan bahawa kemungkinan untuk menentukan bagaimana dan di mana virus itu muncul.Mereka juga akan bertindak segera ke dalam usaha untuk merombak WHO dan prosedur kecemasan kesihatannya ketika agensi itu berusaha untuk mengembalikan keyakinan umum selepas bertahun-tahun kritikan terhadap pengendalian wabak itu.WHO berkata laporan itu yang merupakan rekod pertama juga mengenai merangka cara yang lebih baik untuk menyiasat asal-usul wabak masa depan.Laporan itu juga menyatakan bahawa Ketua Pengarah WHO Tedros Adhanom Ghebreyesus menulis sebanyak dua kali kepada kerajaan China pada Februari lalu untuk mendapatkan maklumat lanjut, dengan China telah menyediakan beberapa data atas permintaan.

(Petugas yang memakai pakaian pelindung memasang penghadang di luar bangunan, berikutan wabak penyakit koronavirus (COVID-19), di Shanghai, China 9 Jun 2022/FOTO REUTERS)

Asal-usul wabak itu, yang telah membunuh sekurang-kurangnya 6 juta orang, menurut Pusat Sumber Coronavirus Johns Hopkins, telah dipolitikkan. Para saintis mengatakan adalah penting untuk menentukan apa yang berlaku untuk mencegah wabak serupa.Tetapi pasukan panel, yang dikenali sebagai Kumpulan Penasihat Saintifik untuk Asal Usul Patogen Novel (SAGO), berkata adalah mustahil untuk berbuat demikian kerana kekurangan data.Ia mengatakan terdapat cabaran dalam menyiasat selain mengambil masa yang begitu lama selepas wabak awal."Semakin lama, semakin sukar," Maria Van Kerkhove, pegawai kanan WHO di sekretariat SAGO, memberitahu taklimat, sambil menambah WHO akan menyokong semua usaha berterusan untuk lebih memahami bagaimana wabak itu bermula. -REUTERS


Arab Saudi beri amaran kehadiran penyedia perkhidmatan pakej haji palsu

RIYADH, 10 Jun- Kementerian Haji dan Umrah Arab Saudi memberi amaran kepada orang ramai mengenai kehadiran penyedia perkhidmatan haji dan akaun online palsu yang mendakwa menyediakan perkhidmatan dan pakej haji pada harga lebih rendah.Memetik laporan Saudi Gazette, kementerian itu menggesa warganegara dan ekspatriat yang ingin menunaikan haji tahun ini supaya memohon dan mendaftar hanya melalui aplikasi Eatmarna.Menurut laporan itu pihak kementerian memantau banyak akaun palsu dan nombor telefon mengelirukan yang mendakwa menyediakan perkhidmatan haji dengan meminta data peribadi dan dokumen rasmi daripada mereka yang ingin menunaikan haji.

Sehubungan itu, pihak kementerian menggesa orang ramai melaporkan segera mengenai mana-mana syarikat atau individu yang menawarkan permit menunaikan haji tahun 2022 di luar rangka kerja portal rasmi kerajaan.Pendaftaran haji melalui aplikasi Eatmarna akan diteruskan sehingga 12 Jun dan keputusan saringan akan diumumkan selepas tarikh tutup.Seramai 150 ribu warganegara dan ekspatriat akan dipilih daripada kalangan pemohon haji tahun ini. -AFP


Tragedi MH17: Pasukan pendakwaan dikatakan gagal buktikan peluru berpandu buatan Rusia

THE HAGUE, 10 Jun- Peguam bela suspek yang dituduh menjatuhkan pesawat Malaysia Airlines MH17 berkata, pihak pendakwa gagal membuktikan peluru berpandu buatan Rusia menembak jatuh pesawat itu ketika menggulung kes tersebut, semalam.Menurut Sabine Ten Doesschaet yang mewakili tertuduh, Oleg Pulatov, tiada rakaman perbualan telefon, gambar dan kenyataan saksi dikemukakan pihak pendakwaan bagi mengukuhkan dakwaan peluru berpandu berkenaan, yang menjatuhkan pesawat MH17.Sabine berkata, walaupun peluru berpandu dilancarkan, ia tidak dapat dibuktikan secara konklusif adalah peluru berpandu yang menembak jatuh MH17. Peguam Pulatov itu memberitahu hakim bahawa terdapat 'kelompongan' dalam kes pendakwaan kerana mereka terlalu tertumpu untuk membuktikan kumpulan pemisah menggunakan peluru berpandu yang dibekalkan Rusia.

(Hakim dan pengerusi Hendrik Steenhuis (C) menghadiri prosiding jenayah berhubung nahas pesawat MH17 di Kompleks Kehakiman Schiphol di Badhoevedorp, Belanda, pada 9 Jun 2022 /AFP)

Pihak pendakwa pada Disember menggesa hukuman penjara seumur hidup bagi empat lelaki yang disyaki terbabit iaitu warga Rusia, Pulatov, Igor Girkin dan Sergei Dubinsky serta warga Ukraine Leonid Khar-chenko. Hanya Pulatov yang mempunyai peguam bela dan tiada seorang pun daripada suspek lain yang hadir di mahkamah. Perbicaraan terhadap empat suspek berkenaan bermula pada Mac 2020 kembali menjadi tumpuan sejak pencerobohan Rusia di Ukraine pada Februari lalu. Pesawat MH17 ditembak jatuh ketika dalam penerbangan ke Kuala Lumpur dari Amsterdam pada 17 Julai 2014, mengorbankan kesemua 298 penumpang dan anak kapalnya. -AFP


Cacar Monyet: Jerman syor vaksin Imvanex untuk orang dewasa yang berisiko

(Ujian dilakukan di makmal bagi penghasilan vaksin cacar monyet yang telah dibangunkan oleh syarikat Bavarian Nordic di makmal syarikat itu di Martinsried dekat Munich, Jerman, 24 Mei 2022/FOTO REUTERS)

BERLIN, 10 Jun- Jawatankuasa penasihat vaksin Jerman mengesyorkan bahawa individu yang berumur lebih dari 18 tahun yang terdedah dengan virus serta berisiko tinggi dijangkiti monyet cacar untuk menerima vaksin Imvanex Bavarian Nordic, katanya pada Khamis.Jawatankuasa berkenaan yang dikenali sebagai STIKO dalam satu kenyataan berkata, mereka yang berisiko tinggi mendapat cacar monyet termasuk lelaki yang melakukan hubungan seks rambang dengan pasangan sejenis selain pekerja makmal ujian penyakit berjangkit, kata jawatankuasa itu.Sementara itu, STIKO menegaskan bahawa cadangan pemberian vaksin Imvanex kepada mereka yang terdedah kepada cacar monyet serta golongan berisiko tinggi ini tidak diwajibkan oleh kerajaan namun dipersetujui jawatankuasa kesihatan negara berkenaan."Draf cadangan STIKO ini harus melalui prosedur maklum balas yang melibatkan 16 negeri di Jerman serta pakar sebelum keputusan muktamad," kata laporan Reuters.Disebabkan bilangan vaksin yang terhad, STIKO mengutamakan pemberian vaksin kepada mereka yang telah terdedah kepada virus cacar monyet dalam tempoh 14 hari yang lalu."Usaha ini diharap dapat mengurangkan penularan virus dalam kalangan masyarakat.

(Seorang pekerja syarikat vaksin Bavarian Nordic di makmal syarikat itu di Martinsried dekat Munich, Jerman, 24 Mei 2022. Syarikat itu, yang beribu pejabat di Denmark, adalah satu-satunya di dunia yang mendapat kelulusan untuk vaksin cacar yang dipanggil Jynneos di AS dan Imvanex di Eropah, yang juga berkesan terhadap cacar monyet/ FOTO REUTERS)

"Orang dewasa yang mempunyai kontak rapat dengan orang yang dijangkiti seeta golongan yang berisiko tinggi untuk cacar monyet harus menerima vaksin Imvanex ini," kata jawatankuasa itu.Vaksin Imvanex merupakan imunisasi yang digunakan untuk melindungi orang dewasa dari cacar. Vaksin ini mengandungi modifikasi langsung dari virus 'vaccinia' yang disebut 'vaccinia Ankara' yang berkait dengan virus cacar. -REUTERS

Berita berkaitanPenggunaan vaksin cacar Imvanex untuk Cacar Monyet sedang dimuktamadkan


Cacar monyet: Sepanyol mulakan vaksinasi ke atas kontak rapat

(Tabung uji berlabel "virus cacar monyet positif dan negatif", gambar diambil pada 23 Mei 2022/FOTO REUTERS)

MADRID, 10 Jun- Sepanyol akan mula memberi vaksin kepada kontak rapat kes cacar monyet selepas lebih 242 orang diuji positif virus itu sejak 19 Mei, kata Kementerian Kesihatan pada Khamis.Tambah kementerian itu, disebabkan kekurangan bekalan vaksin, hanya mereka yang pernah berhubung rapat atau mempunyai risiko besar menghidap penyakit serius boleh mendapatkan vaksin.Kira-kira 200 vaksin Imvanex Bavarian Nordic tiba di Sepanyol pada Isnin dan kerajaan sedang menunggu untuk membeli lebih banyak di bawah skim pembelian vaksin EU.Lebih 1,200 kes cacar monyet disahkan di sekitar 30 negara yang mana penyakit itu tidak endemik, kebanyakannya di Eropah.Jumlah kes jangkitan di Sepanyol meningkat sebanyak sembilan kes pada Khamis.

(Imej mikroskopik elektron (EM) menunjukkan zarah virus monkeypox matang berbentuk bujur serta bulan sabit dan zarah sfera virion tidak matang, yang diperoleh daripada sampel kulit manusia (klinikal)/FOTO REUTERS)

Sementara itu AFP melaporkan, Kementerian Kesihatan Brazil mengesahkan kes pertama cacar monyet membabitkan seorang lelaki berusia 41 tahun yang telah mengembara ke Eropah.Cacar monyet adalah penyakit yang jarang berlaku secara amnya terhad kepada Afrika barat dan tengah. Ia berkaitan tetapi kurang teruk berbanding cacar, menyebabkan antaranya gejala ruam yang merebak, demam dan menggigil.Pertubuhan Kesihatan Sedunia (WHO) merekodkan hampir 1,000 kes penyakit itu di 29 negara di mana ia bukan endemik. Kebanyakannya dikesan di Britain, Kanada, Jerman, Portugal dan Sepanyol.Orang Brazil pertama yang dijangkiti telah pergi ke Sepanyol dan Portugal, kata Kementerian Kesihatan dalam satu kenyataan.Dia dimasukkan ke hospital untuk rawatan dan berada dalam keadaan baik, katanya, sambil menambah kontak rapatnya sedang dalam pemerhatian.Brazil ialah negara Amerika Latin ketiga yang merekodkan kes cacar monyet selepas Argentina dan Mexico.Setakat ini, WHO berkata tiada kematian dilaporkan di negara di mana cacar monyet bukan endemik. -REUTERS

Berita berkaitanCacar Monyet : 59 kes dikesan di Sepanyol


Ketiadaan kamera pemantau, gagalkan rundingan nuklear - IAEA

VIENNA, 10 Jun- Badan pemerhati tenaga atom Pertubuhan Bangsa Bangsa Bersatu (PBB) memberi amaran tindakan Iran mengeluarkan 27 kamera pengawasan di kemudahan nuklearnya boleh menggagalkan rundingan memulihkan perjanjian nuklear 2015.Ketua Agensi Tenaga Atom Antarabangsa (IAEA), Rafael Grossi, berkata agensinya dimaklumkan bahawa 27 kamera dialihkan dengan kira-kira 40 kekal di lokasi."Ini sudah tentu menimbulkan cabaran serius kepada keupayaan kami untuk terus bekerja di sana."Jika penyelesaian tidak ditemui dalam tempoh tiga hingga empat minggu, ia perlu dibawa kepada rundingan," katanya.

(Ketua IAEA, Rafael Grossi menunjukkan kamera pengawasan pada sidang media di Vienna, Austria mengenai perkembangan kerja-kerja pemantauan dan verifikasi IAEA di Iran/ AFP)

Sebelum ini, rundingan untuk Iran kembali patuh kepada kuasa dunia terhadap komitmen nuklearnya berlangsung sejak April lalu, selain untuk mengembalikan Amerika Syarikat (AS) dalam perjanjian itu selepas bekas presiden, Donald Trump menarik diri pada 2018.Bagaimanapun rundingan itu terhenti, sekali gus mencetuskan ketegangan sehinggakan satu resolusi dikemukakan oleh AS, Britain, Perancis dan Jerman yang mengecam Iran kerana gagal bekerjasama diluluskan IAEA. Iran kembali mengecam tindakan itu.Sementara itu, Presiden Iran Ebrahim Raisi, berkata negara republik Islam itu tidak akan mengalah."Kami tidak akan berundur, walaupun selangkah daripada kedudukan kami," katanya yang menganggap badan pemantau PBB terlalu bergantung kepada laporan perisikan Israel yang dianggap rekaan semata-mata.Iran telah membina simpanan besar uranium yang diperkaya, sebahagian daripadanya mencapai tahap yang jauh lebih tinggi daripada yang diperlukan untuk penjanaan tenaga nuklear. - AFP


Thailand: Ganja untuk kegunaan bukan rekreasi tidak lagi jadi kesalahan jenayah

BANGKOK, 10 Jun- Thailand menjadi negara Asia pertama yang menghapuskan ganja daripada senarai narkotiknya dan membenarkan orang ramai menanam tumbuhan itu di rumah.Mulai semalam, kerajaan mengeluarkan bahagian tertentu dan ekstrak tumbuhan ganja (kecuali bunga dan perbungaan) daripada senarai narkotik terkawal Kategori 5, di bawah Akta Narkotik 1979, supaya boleh digunakan untuk tujuan perubatan.Bagaimanapun, penggunaan marijuana yang juga dikenali sebagai ganja dan kanabis, secara rekreasi masih diharamkan.Penggunaan ekstrak ganja tidak boleh melebihi 0.2% tetrahydrocannabinol (THC) dan jika melebihi ia dianggap melanggar undang-undang.Susulan langkah Thailand itu hampir 100,000 orang bergegas mendaftar di aplikasi kerajaan PlookGanja semalam untuk memohon menanam tumbuhan berkenaan dan portal alternatif telah disediakan berikutan sambutan yang menggalakkan.Ketua Setiausaha Pentadbiran Makanan dan Ubat-ubatan Thailand, Dr Paisarn Dunkum berkata aplikasi itu dimuat turun lebih 50,000 kali semalam.Beliau memberi amaran bahawa sijil itu boleh dibatalkan serta-merta jika penanam gagal mematuhi peraturan.“Orang ramai boleh memohon untuk menanam ganja bagi kegunaan isi rumah sahaja. Untuk kegunaan bukan isi rumah, ia memerlukan kebenaran rasmi,” katanya.Selain itu, 1,000 pokok ganja akan diedarkan secara percuma kepada penduduk di Buriram, mulai hari ini.Timbalan Perdana Menteri dan Menteri Kesihatan Awam Anutin Charnvirakul berkata pemberian percuma itu sebagai permulaan kepada kempen pengagihan satu juta tumbuhan ganja di seluruh negara bagi menggalakkan orang ramai menanam tumbuhan itu di rumah untuk kegunaan memasak dan perubatan.

Sementara itu, Timbalan Ketua Pengarah Jabatan Penjara Thawatchai Chaiwat berkata kira-kira 3,000 banduan yang menjalani hukuman penjara atas kesalahan ganja sahaja dibebaskan semalam berikutan pembatalan penyenaraian ganja daripada senarai narkotik.Menurut Kementerian Kehakiman kesemua 7,488 kes ganja di mahkamah juga akan digugurkan termasuk semua kes yang sedang dalam siasatan polis, lapor portal berita The Nation.Makanan, minuman dan snek yang mengandungi ekstrak ganja kini menjadi makanan popular terbaharu di Thailand apabila ganja tidak lagi dianggap sebagai satu kesalahan jenayah mulai semalam.


Selebriti TV dan ahli politik Pakistan Aamir Liaquat meninggal dunia pada usia 49

NEW DELHI, 10 Jun- Pengacara televisyen dan ahli politik terkemuka Pakistan, Aamir Liaquat Hussain, yang sering mencetuskan kontroversi, meninggal dunia di bandar Karachi semalam pada usia 49 tahun.Aamir Liaquat ditemukan tidak sedarkan diri di rumahnya dan dikejarkan ke hospital tetapi gagal diselamatkan, lapor media Pakistan.Dalam video baru-baru ini yang dikeluarkan di media sosial, selebriti televisyen itu bercakap mengenai hasratnya untuk meninggalkan Pakistan selepas klip video "tidak senonoh" dirinya didedahkan isteri ketiganya Dania Shah.Perkahwinan mereka yang diumumkan pada Februari, berakhir apabila Dania memfailkan perceraian dan mendakwa dirinnya didera.Beberapa jam sebelum kematiannya, pengendali Twitter Aamir Liaquat menciap semula ciapan wartawan Hamza Azhar Salam."Baru bercakap dengan @AamirLiaquat yang mengesahkan bahawa beliau telah meninggalkan #Pakistan dan berpindah ke tempat yang tidak diketahui selepas mengerjakan Umrah. Didoakan yang baik-baik sahaja buat #AamirLiaquat," tulis wartawan itu.Hamza berkata Aamir Liaquat telah menghantar nota suara kepadanya pada pukul 6.32 petang Rabu."Kami semua bertanggungjawab atas kematiannya. Beliau menjadi mangsa balas dendam, keadaan mentalnya semakin merosot tetapi kami terus membulinya untuk kepentingan kami sendiri. Pakistan kehilangan seorang warganya hari ini," katanya di Twitter semalam.Presiden Arif Alvi, bekas presiden Asif Ali Zardari, Menteri Luar Bilawal Bhutto Zardari, Ketua Menteri Sindh Murad Ali Shah, bekas menteri dalam negeri Sheikh Rashid dan Senator Faisal Javed Khan adalah antara mereka yang mengucapkan takziah.

(Pengacara televisyen dan ahli politik terkemuka Pakistan, Aamir Liaquat Hussain)

Beliau menjalani "kehidupan dinamik daripada kewartawanan kepada politik," kata Bilawal.Aamir Liaquat berkhidmat sebagai menteri semasa pemerintahan Pervez Musharraf.Beliau menyertai parti bekas Perdana Menteri Imran Khan Tehreek-e-Insaf (PTI) pada 2018 dan dipilih sebagai Ahli Parlimen Karachi pada tahun yang sama. Terdahulu beliau menganggotai Gerakan Muttahida Qaumi (MQM).Beliau pernah menganggotai Gerakan Muttahida Qaumi (MQM).Speaker Dewan Undangan Negeri, Raja Pervaiz Ashraf menangguhkan sidang dewan semalam hingga pukul 5.00 petang hari ini berikutan kematian Ahli Parlimen itu.


Mesyuarat Khas Menteri Luar ASEAN-India diadakan minggu depan

NEW DELHI, 9 Jun- Menteri Luar ASEAN dan India akan bertemu di New Delhi minggu depan ketika kedua-dua pihak meraikan kejayaan baharu dalam hubungan mereka."India akan menjadi tuan rumah Mesyuarat Khas Menteri Luar ASEAN-India (SAIFMM) pada 16-17 Jun 2022 untuk menandakan ulang tahun ke-30 hubungan dialog kami dan ulang tahun ke-10 Perkongsian Strategik kami dengan ASEAN," menurut kenyataan Kementerian Luar.

Menteri Luar India Subrahmanyam Jaishankar dan Menteri Luar Singapura Vivian Balakrishnan bersama mempengerusikan mesyuarat yang akan dihadiri rakan sejawatan mereka di Asia Tenggara dan Setiausaha Agung ASEAN Datuk Lim Jock Hoi.Pertemuan menteri-menteri luar akan diikuti dengan persidangan Dialog Delhi edisi ke-12. -BERNAMA


7 maut, 46 cedera bangunan pejabat terbakar di Korea Selatan

(Kira-kira 50 jentera bomba bersama 160 anggota dihantar ke lokasi kejadian dan bomba mengambil masa kira-kira 20 minit untuk memadamkan kebakaran/AP)

SEOUL, 9 Jun- Sekurang-kurangnya tujuh orang disahkan maut manakala 46 lagi cedera dalam kebakaran yang berlaku di sebuah bangunan pejabat di bandar Daegu, tenggara Korea Selatan, lapor Xinhua memetik Aagensi Berita Yonhap pada Khamis.Kebakaran berlaku kira-kira 10.55 pagi waktu tempatan di bangunan pejabat tujuh tingkat di Daegu.Tujuh orang ditemukan maut dan 46 lagi cedera akibat terhidu asap.

(Kebakaran berlaku kira-kira 10.55 pagi waktu tempatan di bangunan pejabat tujuh tingkat di Daegu/REUTERS)

Kira-kira 50 jentera bomba bersama 160 anggota dihantar ke lokasi kejadian dan bomba mengambil masa kira-kira 20 minit untuk memadamkan kebakaran.Punca kejadian masih disiasat tetapi tidak menolak kemungkinan perbuatan khianat. -BERNAMA


Pekerja WHO ditembak mati di Myanmar

YANGON, 9 Jun- Seorang pemandu Pertubuhan Kesihatan Sedunia (WHO) di Myanmar telah ditembak mati, kata majikannya, sambil menambah bahawa keadaan pembunuhan itu masih belum jelas.Myo Min Htut ditembak ketika menunggang motosikalnya pulang ke rumah selepas bekerja di Perbandaran Mawlamyine di negeri Mon malam tadi, kata WHO dalam satu kenyataan."Kami semua sangat sedih dengan kematian tragisnya dan mengucapkan takziah kepada keluarga rakan sekerja kami," kata WHO di Facebook.Siri pertempuran maut telah memusnahkan sebahagian besar Myanmar sejak tentera negara itu melakukan rampasan kuasa pada Februari 2021.

(Pekerja WHO ditembak mati di Myanmar/fail REUTERS)

Hampir 2,000 orang awam telah terkorban dalam tindakan keras pihak tentera terhadap golongan penentang junta, menurut kumpulan pemantau tempatan.Myo Min Htut berkhidmat sebagai pemandu selama hampir lima tahun, kata organisasi itu.Pada malam Krismas 2021, dua kakitangan kumpulan bantuan antarabangsa 'Save the Children' maut dalam insiden pembunuhan beramai-ramai lebih 30 individu yang dituduh memusuhi junta Myanmar.Mayat mereka yang terbakar ditemukan di lebuh raya di negeri Kayah, timur Myanmar.-AFP


Lebih 1,000 kes cacar monyet di 29 negara bukan endemik- WHO

GENEVA, 9 Jun- Risiko penularan penyakit cacar monyet di negara bukan endemik semakin nyata.Ketua Pengarah Pertubuhan Kesihatan Sedunia (WHO), Dr Tedros Adhanom Ghebreyesus berkata, setakat ini, lebih 1,000 kes telah disahkan di 29 negara bukan endemik.Bagaimanapun, WHO tidak menyarankan pemberian vaksin secara besar-besaran bagi mengekang penularan virus itu.

(Ketua Pengarah WHO, Dr Tedros Adhanom Ghebreyesus/AFP)

"Setakat ini, tiada kematian dilaporkan di negara-negara ini. kebanyakan kes dilaporkan dalam kalangan lelaki yang melakukan hubungan seks dengan lelaki."Bagaimanapun, sesetengah negara kini mula melaporkan kes penularan komuniti yang jelas, termasuk beberapa kes pada wanita", katanya.Wujud kebimbangan mengenai jangkitan dalam kalangan kumpulan rentan, termasuk wanita hamil dan kanak-kanak."Kemunculan cacar monyet secara tiba-tiba dan tidak dijangka di luar negara endemik menunjukkan bahawa mungkin terdapat penularan yang tidak dapat dikesan untuk beberapa lama, tetapi tidak diketahui berapa lama", katanya.Satu kes cacar monyet di negara bukan endemik dianggap sebagai wabak.Katanya, situasi itu jelas membimbangkan. Virus tersebut telah tersebar dan membunuh di Afrika selama beberapa dekad dengan lebih 1,400 kes yang disyaki cacar monyet dan 66 kematian dilaporkan setakat tahun ini.-AFP


Pesawat tentera AS terhempas di selatan California

LOS ANGELES, 9 Jun- Sebuah pesawat tentera Amerika Syarikat (AS) yang membawa lima tentera marin terhempas di selatan California.Pesawat itu dikenal pasti sebagai MV-22B Osprey yang berpangkalan di Stesen Udara Kor Marin Kem Pendleton.Menurut seorang jurucakap, nasib kesemua anak kapal masih belum diketahui.Pihak tentera menafikan laporan bahawa pesawat berkenaan membawa bahan radioaktif ketika ia jatuh berhampiran Glamis, hanya 35 kilometer dari sempadan Mexico.“Kami boleh mengesahkan bahawa sebuah pesawat milik 3d Marine Aircraft Wing terhempas berhampiran Glamis.Lima tentera marin berada di dalam pesawat dan kami sedang menunggu pengesahan mengenai status semua anak kapal,” kata seorang jurucakap kepada AFP.

Osprey adalah sejenis pesawat dilengkapi sayap berputar yang boleh diarahkan ke atas atau ke hadapan membolehkannya berlepas dan mendarat secara menegak .Nahas membabitkan pesawat berkenaan telah beberapa kali berlaku termasuk insiden di Norway pada Mac yang menyebabkan empat anggota marin terkorban.


Moderna umum hasil positif terhadap vaksin Omicron

WASHINGTON, 9 Jun- Syarikat bioteknologi Amerika Syarikat (AS) Moderna mengumumkan keputusan positif satu vaksin COVID-19 baharu untuk digunakan sebagai dos penggalak pada musim luruh bagi melawan virus asal dan Omicron.Vaksin yang dipanggil 'bivalen' telah diuji dalam percubaan terhadap 814 orang dewasa dan menunjukkan 1.75 kali lebih ketahanan terhadap Omicron.Vaksin itu juga lebih berkesan untuk mencegah jangkitan, berbanding vaksin asal dihasilkan Moderna iaitu Spikevax.Sebelum ini, semua peserta menerima tiga dos Spikevax, kemudian separuh daripada peserta mendapatkan dos keempat suntikan bivalen, manakala selebihnya mendapat satu lagi dos Spikevax.Ketahanan semua peserta diuji dalam tempoh sebulan.

Ketua Pegawai Eksekutif Moderna, Stephane Bancel, berkata pihaknya begitu teruja dan menjangkakan vaksin itu akan menjadi calon utama syarikat untuk mendapatkan kebenaran sebagai dos penggalak."Kami mahu bersedia seawal Ogos untuk penghantaran," katanya kepada pelabur.Bagaimanapun Moderna belum mempunyai data mengenai ketahanan bagaimana dos penggalak vaksin baharu itu akan bertahan dalam tempoh tiga hingga enam bulan. Kajian itu hanya melibatkan tahap antibodi, yang dianggap berfungsi sebagai proksi berguna untuk melihat bagaimana keberkesanan vaksin, tetapi tidak dapat membuat ramalan yang tepat.Jangkitan telah meningkat sejak Omicron menjadi dominan pada akhir 2021, dengan pembuat vaksin berharap untuk memulihkan keberkesanan ke tahap sebelumnya, walaupun vaksin generasi pertama terus melindungi dengan baik daripada penyakit dan kematian yang teruk.- AFP


Inflasi di AS dijangka terus meningkat

WASHINGTON, 9 Jun- Rumah Putih menjangkakan inflasi di Amerika Syarikat masih meningkatkan meskipun pada Mei kenaikan harga dilaporkan kembali reda.Ini menyaksikan kenaikan harga mendadak dalam tempoh empat dekat dengan peningkatan harga gas ekoran konflik Ukraine-Rusia, selain kekangan bekalan yang berterusan akibat pandemik COVID-19.Jabatan Buruh AS dijangka akan mengeluarkan data harga bagi bulan Mei pada Jumaat nanti.Sementara itu, pakar ekonomi menjangkakan kenaikan harga bulanan akan berlaku apabila CPI mencatatkan peningkatan 8.3 peratus berbanding tahun lepas.

"Kami menjangkakan inflasi akan dinaikkan," kata Setiausaha Akhbar Karine Jean-Pierre di Air Force One.Presiden AS, Joe Biden komited memerangi inflasi terutam bagi sektor domestik dengan beberapa pelan strateik untuk memberi kesan langsung kepada harga barang.Rizab Persekutuan juga telah mula menaikkan kadar faedah secara agresif untuk mendepani tekanan inflasi bagi mengekalkan perkembangan ekonomi selain mengelekkan mengelakkan kemelesetan.Jean-Pierre juga mengakui bahawa kesan perang di Ukraine mendorong kepada peningkatan harga barangan dan perkhidmatan termasuklah tambang penerbangan. -AFP


Kanada lancar inisiatif kurangkan pelepasan karbon, elakkan pencemaran

OTTAWA, 9 Jun- Kanada melancarkan pasaran pelepasan karbon nasional untuk membantu mencapai matlamat perancangan iklim di negara itu.Ini termasuklah dengan membenarkan masyarakat bandar dan petani menjual kredit untuk pengurangan CO2.Di bawah sistem itu, peserta berdaftar boleh menjana satu kredit untuk setiap tan pelepasan yang dikurangkan atau dikeluarkan dari atmosfera.Kredit kemudiannya boleh dijual kepada orang lain di Kanada untuk membantu mereka memenuhi kewajipan pematuhan atau matlamat pengurangan pelepasan."Sistem ini memberi peluang kepada kegiatan perhutanan, petani, komuniti Orang Asli, majlis perbandaran dan lain-lain untuk memperoleh hasil dengan mengurangkan pencemaran," kata Menteri Alam Sekitar Stephen Guilbeault dalam sidang akhbar pada Rabu.Bagi kumpulan pencinta alam sekitar, insiatif itu bagaimanapun dilihat ketinggalan dalam mendepani cabaran perubahan iklim."Offset tidak menghalang karbon daripada memasuki atmosfera dan memanaskan planet, tetapi di atas kertas ia menjadikan pencemar besar kelihatan baik," kata Salome Sane dari Greenpeace dalam satu kenyataan.

(Menteri Alam Sekitar Kanada, Stephen Guilbeault/ AFP)

Ottawa telah berjanji untuk mengurangkan pelepasan karbon Kanada sehingga 45 peratus di bawah paras 2005 menjelang 2030.Tetapi beberapa laporan bebas mengatakan kerajaan tidak bertindaka sewajarnya untuk mencapai sasaran itu, dan ketinggalan di belakang rakan sejawatan G7 dalam mengurangkan pelepasan karbon.Sistem kredit yang membolehkan kredit dijana daripada projek yang dimulakan sejak 1 Januari 2017 itu akan membenarkan tapak pelupusan sampah menjual kredit untuk metana yang diperoleh.Petani juga boleh menjana kredit dengan mengasingkan lebih banyak karbon dalam tanah mereka dengan berselang-seli di ladang tempat mereka bercucuk tanam atau menggunakan makanan ternakan yang menghasilkan jumlah gas yang minimum. -AFP


94 kes pembunuhan Datuk Bandar dicatatkan di Mexico sejak 2000

MEXICO, 9 Jun- Pembunuhan Datuk Bandar Teopisca di negeri Chiapas, Ruben de Jesus Valdez Diaz menjadi individu ke-94 ditembak sejak 2000.Ruben diserang sebelim ditembak kumpulan lelaki bersenjata yang menaiki motosikal ketika beliau meninggalkan rumahnya.Menurut penduduk tempatan dan pemberita, kumpulan bersenjata yang belum dikenal pasti itu bertindak menggeladah rumah mangsa selepas menembak Datuk Bandar itu. Pembunuhan itu berlaku selepas satu video melibatkan kumpulan bersenjata lain tersebar dua minggu lalu yang melibatkan kegiatan mengedar dadah di bandar sama.Pendakwa raya mengumumkan pembukaan kertas siasatan terhadap kematian Ruben.

(Datuk Bandar Teopisca di negeri Chiapas, Ruben de Jesus Valdez Diaz menjadi individu ke-94 ditembak sejak 2000/ AFP)

Perundingan Etellekt menerusi ciapannya di Twitter berkata, seramai 17 Datuk Bandar telah dibunuh di Mexico sejak Disember 2018, apabila Presiden Andres Manuel Lopez Obrador memegang jawatan.Valdez telah berkhidmat sebagai Datuk Bandar Teopisca sejak Jun 2021.Cesar Valencia, Datuk Bandar Aguililla di barat negeri Michoacan, telah dibunuh pada Mac.Aguililla telah teruk dilanda keganasan berkaitan dadah. -AFP


Krisis kebuluran di Brazil meningkat 73 peratus

SAO PAULO, 9 Jun- Bilangan rakyat kebuluran di Brazil meningkat 73 peratus sejak dua tahun lalu.Ini menyaksikan krisis kebuluran terburuk bagi sebuah negara yang memperoleh hasil pendapatan tinggi yang mampu membasmi kemiskinan.Menurut laporan daripada Rangkaian Penyelidikan Keselamatan Makanan Brazil, kira-kira 33.1 juta rakyat di negara itu hidup dalam kelaparan.Ia mewakili 15.5 peratus isi rumah dalam negara dengan 213 juta orang, berdasarkan data yang dikumpul antara November 2021 dan April 2022.

Lebih 125 juta orang daripada jumlah itu mengalami kekurangan bekalan makanan yang dikhuatiri tidak mencukupi buat masa terdekat.Angka itu meningkat sebanyak 7.2 peratus daripada 2020.Krisis kebuluran itu kesan daripada pembubaran dasar sosial yang berterusan, krisis ekonomi, ketidaksamaan taraf sosial serta impak pandemik COVID-10.Program sosial 'Auxilio Brasil' yang dilancarkan Presiden Jair Bolsonaro tahun ini antara inisiatif menangani isu kekurangan bekalan makanan yang dialami rakyat.Orang ramai juga bertidak mencari makanan di tong sampah akibat kebuluran ketika negara berdepan wabak COVID-19. -AFP


Selamat daripada undi tidak percaya, Boris tekad beri tumpuan kepada isu kesihatan dan keselamatan Britain

LONDON, 9 Jun- Perdana Menteri Britain, Boris Johnson terselamat daripada usul undi tidak percaya.Beliau menyifatkan keputusan itu sebagai suatu perkara yang menyakinkan yang mampu membantu kerajaan mengorak langkah dan memberi tumpuan kepada perkara yang benar-benar penting untuk rakyat.Kerajaan kini boleh menumpukan untuk membantu orang ramai antaranya kos sara hidup, menangani pandemik COVID-19 dan isu-isu keselamatan.Dalam masa sama dapat meningkatkan tahap dan mengukuhkan ekonomi negara.

(Perdana Menteri Britain, Boris Johnson/ AFP)

Dalam pengundian itu, seramai 211 daripada 359 ahli Parlimen menyokong beliau untuk terus mengemudi kerajaan, sementara 148 lagi menentang.Usul undi tidak percaya terhadap kepemimpinan Johnson tercetus selepas sejumlah ahli Parlimen menyerahkan surat tidak percaya mencecah 54, atau 15 peratus anggota Konservatif.Dengan meraih sokongan dalam undi tersebut, Johnson berjaya memperoleh penangguhan selama 12 bulan sekali gus menghalang mana-mana ahli Parlimen membawa satu lagi usul bagi mencabar beliau.Kemenangan itu juga menjamin kedudukannya sebagai Perdana Menteri Britain. Sementara itu, Johnson berkata, beliau tidak berminat untuk mengadakan pilihan raya mengejut dalam masa terdekat. -AFP


Thailand upah banduan bersihkan pembetung

BANGKOK, 8 Jun- Kira-kira 1,000 banduan akan diupah untuk membersihkan pembetung di Bangkok mulai 1 Julai dalam usaha mengatasi masalah banjir di kawasan rendah di bandar raya itu ketika musim hujan.Ketua Pengarah Jabatan Penjara (DoC) Aryut Sinthopphan berkata hanya banduan dari 10 penjara dan mempunyai rekod baik akan diambil bekerja.Beliau berkata tiada paksaan dan banduan yang berminat boleh memohon.“Semasa bekerja, banduan tidak dibenarkan berjalan di kawasan awam dan tidak dibenarkan bertemu ahli keluarga dan saudara-mara.

(Banduan membersihkan pembetung di daerah Saphan Kwai, Bangkok, untuk memperbaiki saliran banjir, sebelum ketibaan COVID-19/Fail Bangkok Post)

“DoC akan menyediakan makanan kepada banduan. Upah akan diberikan apabila mereka menamatkan hukuman dan dibebaskan dari penjara,” katanya.Sebelum ini, bekas gabenor Bangkok Aswin Kwanmuang menghentikan program itu selama dua tahun disebabkan pandemik COVID-19.Media tempatan melaporkan Gabenor Bangkok Chadchart Sittipunt pada Selasa bertemu Aryut untuk berbincang bagi menyambung semula program itu.Pentadbiran Metropolitan Bangkok (BMA) merancang untuk membersihkan saluran pembetung sepanjang 6,000 kilometer (km) dengan peruntukan 15 juta baht.Sebagai permulaan, pembentung sepanjang 500 km dijangka dibersihkan dalam tempoh empat bulan pertama.Sementara itu, Menteri Kehakiman Somsak Thepsuthin berkata DoC bersedia menghantar banduan untuk membersihkan pembetung."Seramai 1,000 banduan dijangka membersihkan kira-kira 25 km pembetung dalam sehari," katanya. -BERNAMA


Ukraine enggan hapuskan periuk api di Pelabuhan Odessa

(Bot pengawal sempadan berlabuh di Pelabuhan Odesa di Laut Hitam , Ukraine pada 26 November 2018/REUTERS)

KIEV, 8 Jun - Ukraine tidak akan memusnahkan periuk api yang ditanam di perairan sekitar pelabuhan Odessa di Laut Hitam untuk membolehkan bijirin dieksport, memetik ancaman serangan Rusia ke atas bandar itu."Apabila kami membuka akses ke pelabuhan Odessa, armada Rusia akan berada di sana," kata jurucakap Pentadbiran Tentera Wilayah Odesa Sergiy Bratchuk.Dalam klip video yang dimuat naik ke media sosial beliau berkata tentera Moscow ingin menyerang Odessa dan merancang untuk menurunkan pasukan payung terjun ke bandar itu.Menteri Luar Turkiye dan Rusia sedang bermesyuarat di Ankara pada hari Rabu untuk membincangkan inisitaif mewujudkan koridor keselamatan untuk menghantar bijirin Ukraine yang terkandas di pelabuhan.Menteri Luar Rusia, Sergei Lavrov berkata Moscow bersedia untuk memudahkan laluan selamat bijirin Ukraine.

(Sergei Lavrov berkata Moscow bersedia untuk memudahkan laluan selamat bijirin Ukraine/Google)

Turkiye pula menawarkan perkhidmatannya untuk mengiringi konvoi maritim dari pelabuhan Ukraine.Terdahulu, Bratchuk menegaskan bahawa sebarang eksport dari Odessa mesti diiringi pasukan NATO.Ukraine sebelum perang adalah pengeksport gandum keempat terbesar di dunia dan membekalkan separuh daripada minyak dan biji bunga matahari.Presiden Ukraine, Volodymyr Zelensky sebelum ini memberi amaran bahawa jumlah bijirin yang terkandas boleh meningkat tiga kali ganda dalam masa beberapa bulan. -AFP


Rusia bersedia pastikan keselamatan kapal yang meninggalkan pelabuhan Ukraine

(Menteri Luar Rusia Sergei Lavrov dan Menteri Luar Turki Mevlut Cavusoglu menghadiri sidang akhbar ketika mereka bertemu di Ankara, Turki 8 Jun 2022/REUTERS)

ANKARA, 8 Jun- Menteri Luar Rusia, Sergei Lavrov berkata bahawa Moscow bersedia untuk memastikan laluan selamat bagi kapal yang meninggalkan pelabuhan Ukraine."Kami bersedia melakukan ini dengan kerjasama rakan-rakan Turkiye kami." kata Lavrov dalam sidang media bersama dengan rakan sejawatannya dari Turkiye, Mevlut Cavusoglu.Lavrov tiba di Ankara semalam, di tengah-tengah kebimbangan tentang kekurangan makanan global yang sebahagiannya dikaitkan dengan pencerobohan Rusia di Ukraine.Rundingan tertumpu pada usaha membuka koridor keselamatan untuk menghantar bijirin Ukraine yang tersekat di pelabuhan.

(Seorang pekerja melihat biji barli dituangkan secara mekanikal ke dalam kapal seberat 40,000 tan di terminal penghantaran pengeksport pertanian Ukraine di bandar Nikolaev, selatan Ukraine, 9 Julai 2013/REUTERS)

Cavusoglu dalam pada itu berpandangan bahawa tuntutan Rusia agar sekatan yang dikuatkuasakan Amerika Syarikat dan sekutu Baratnya ditarik balik adalah tuntutsn yang "sah"."Jika kita perlu membuka pasaran antarabangsa kepada bijirin Ukraine, kita melihat penghapusan sekatan terhadap eksport Rusia juga sebagai permintaan yang sah," katanya.Sekatan yang dikenakan terhadap sistem kewangan Moscow telah menghalang eksport bijirin dan baja Rusia.Atas permintaan Pertubuhan Bangsa Bersatu, Turkiye menawarkan perkhidmatannya untuk mengiringi konvoi maritim dari pelabuhan Ukraine, walaupun terdapat periuk api yang ditanam tentera Ukraine, sebahagian daripadanya dikesan berhampiran pantai Turkiye. -AFP


Isu mas kahwin di India, tabu enggan bercerai cetus keganasan berterusan?

(Sardar Meena berdiri berhampiri perigi lokasi tiga anaknya bersama cucu ditemukan mati dipercayai dibunuh pada 31 Mei lalu/AFP)

JAIPUR, 8 Jun- Kematian tiga adik beradik perempuan di India baru-baru ini akibat isu mas kahwin atau hantaran perkahwinan menjadikan isu keganasan di India semakin panas tatkala isu penghinaan Nabi Muhammad S.A.W oleh ahli politik India dan Islamofobia belum reda.

Sebelum tiga beradik perempuan dan anak mereka ditemukan mati di dalam perigi, mangsa telah meninggalkan mesej menyalahkan ahli keluarga suami mereka.

Kalu, Kamlesh dan Mamta Meena adalah mangsa pertikaian mas kahwin, sejumlah nilai yang perlu dibayar oleh ibu bapa di India untuk mengahwinkan anak perempuan mereka.

Mangsa telah berkahwin dengan adik beradik lelaki dari rumah yang sama dan tinggal bersama, namun menurut saudara mangsa, mereka dikasari secara berterusan oleh suami dan keluarga mentua.

Mereka didera secara berterusan terutama apabila bapa mereka gagal memenuhi tuntutan mendapatkan lebih banyak mas kahwin, tambah saudara mangsa.

Ke semua mangsa ditemukan mati bulan lepas berhampiran rumah pasangan itu di sebuah kampung di pinggir Jaipur; bersama-sama seorang kanak-kanak dan bayi iaitu anak Kalu.

Kamlesh dan Mamta pula dilaporkan hamil.

“Kami tidak menginginkan kematian tapi lebih baik daripada didera,” menurut mesej di WhatsApp yang ditinggalkan salah seorang mangsa selepas kehilangan adik beradik itu, kata seorang sepupu mangsa.

"Ipar-duai kami adalah punca kematian kami. Kami mati bersama kerana ia lebih baik daripada “mati” (menderita) setiap hari," tulis mesej tersebut.

Menurut polis Jaipur kepada AFP, pihak berkuasa sedang menjalankan siasatan dan buat masa ini kes diklasifikasikan sebagai bunuh diri.

Menurut bapa kepada adik beradik itu, Sardar Meena, kehidapan anaknya umpama neraka, apabila mereka turut dihalang daripada melanjutkan pelajaran dan mereka sentiasa diganggu untuk mendapatkan lebih banyak mas kahwin.

“Kami sudah beri banyak benda, anda boleh lihat dalam rumah mereka,” kata Sardar kepada AFP sambil mengira katil, set televisyen dan peti ais yang diberikannya kepada keluarga tersebut.

“Saya bapa kepada enam anak perempuan, jumlah yang boleh saya berikan terhad,” tambah Sardar yang hanya bekerja sebagai petani.

"Saya telah memberi mereka (mangsa) pelajaran dan melakukan itu pun sudah cukup susah.”

Polis telah menahan ke tiga-tiga suami mangsa, ibu mentua dan kakak ipar mangsa atas kesalahan salah guna mas kahwin dan mendera pasangan.

(Seorang lelaki meletakkan kalungan bunga di potret tiga beradik perempuan ditemukan mati dalam perigi dipercayai angkara suami/AFP)

India telah mengharamkan amalan membayar mas kahwin yang diamalkan sejak lebih 60 tahun lalu dan peras ugut atas bayaran itu adalah satu kesalahan jenayah.

Meskipun begitu, adat tradisi itu tetap diamalkan khususnya di kawasan luar bandar, didorong oleh penerimaan sosial di India yang menganggap wanita memberi beban ekonomi dan pihak lelaki berhak menuntut pampasan untuk menerima mereka sebagai pasangan hidup atau pengantin perempuan.

Media tempatan juga kerap melaporkan kes pertikaian harta sepencarian yang berakhir dengan pembunuhan.

Tahun lepas, seorang lelaki di selatan negeri Kerala dihukum penjara seumur hidup kerana menggunakan bisa ular untuk membunuh isterinya dan mengambil ke semua harta yang ada termasuk sebuah kereta baharu dan wang tunai 500,000 rupee atau AS$6,500 yang diberikan keluarga mangsa kepada lelaki itu sebagai mas kahwin.

Bulan lalu, mahkamah mengenakan hukuman penjara selama 10 tahun kepada seorang lelaki atas kesalahan tuntutan berkaitan mas kahwin yang tidak munasabah sehingga menyebabkan isterinya membunuh diri.

Tabu berkaitan amalan cerai – hanya satu daripada 100 wanita berkahwin di India berakhir dengan pembubaran perkahwinan – menyebabkan wanita berkahwin enggan bercerai.

Untuk adik beradik Meena, meninggalkan pasangan bukan satu pilihan, meskipun saudara mara mengetahui keganasan dialami mereka.

“Setelah mereka berkahwin, kami merasakan mereka boleh hidup berumah tangga dan menjaga maruah keluarga,” kata Sardar.

Biro Jenayah Kebangsaan India merekodkan hampir 7,000 kes bunuh berkaitan mas kahwin pada 2020 – kira-kira 19 wanita sehari.

Badan itu juga melaporkan lebih 1,700 wanita membunuh diri pada tahun sama, juga disebabkan isu mas kahwin.

Laporan itu hanya berdasarkan laporan polis dan menurut pakar jumlah sebenar kes jauh lebih tinggi, sama seperti data lain berkiatan keganasan keluarga.

“Dalam tempoh sejam, kira-kira 30 ke 40 wanita menjadi mangsa keganasan rumah tangga… dan ia baru dikomumentasikan, jadi jumlah sebenar mesti lebih daripada itu," kata Kavita Srivastava, seorang aktivis dengan Kesatuan Rakyat India untuk Kebebasan Awam kepada memberitahu AFP

Menurut Srivastava, pertikaian mas kahwin melibatkan adik-beradik Meena hanyalah sebahagian daripada usaha “pendera” untuk mengawal kehidupan dan menyekat kebebasan mangsa.

Punca utama, tambahnya adalah penerimaan sosial yang menyeluruh tentang keganasan rumah tangga di India yang menjadikan wanita berasa terperangkap dalam hubungan kekeluargaan yang menindas dan ganas.

“Jika hanya seorang wanita membunuh diri disebabkan masalah perkahwinan mereka adalah penghujung kehidupan, saya merasakan negara India gagal dalam hak wanita.” -AFP


Bank Dunia lulus bantuan tambahan kepada Ukraine

(Kawasan di perkampungan Moshchun, barat laut Kiev musnah selepas diserang tentera Rusia pada 20 April 2022/AFP)

WASHINGTON, 8 Jun- Bank Dunia pada Selasa meluluskan bantuan tambahan sebanyak AS$1.5 bilion kepada Ukraine.Ini menjadikan jumlah pakej sokongan yang diluluskan untuk negara itu melebihi AS$4 bilion.Pencerobohan Rusia ke atas Ukraine pada akhir Februari telah mencetuskan krisis kemanusiaan dan memusnahkan ekonomi negara serta infrastruktur.Ia turut menyekat eksport bijirin utama serta melemahkan keupayaan kerajaan untuk membayar bil.Kenyataan Presiden Bank Dunia, David Malpass menyebut bantuan diberikan sebagai tanda sokongan berterusan kepada Ukraine dan rakyatnya yang sedang menghadapi peperangan.

Dana tersebut akan digunakan untuk membayar gaji kakitangan kerajaan serta pekerja sosial."Bank Dunia menyediakan sokongan berterusan untuk Ukraine dan rakyatnya dalam menghadapi perang yang berterusan."Kami bekerjasama dengan negara penderma untuk menggerakkan sokongan kewangan dan memanfaatkan fleksibiliti pelbagai instrumen pembiayaan untuk membantu menyediakan akses kepada perkhidmatan kesihatan, pendidikan dan perlindungan sosial kepada rakyat Ukraine," katanyaSebelum ini, Presiden Ukraine, Volodymyr Zelensky berkata kerajaan memerlukan AS$7bilion bantuan sebulan untuk terus berfungsi.-AFP


Kanada keluarkan notis perjalanan berkaitan cacar monyet

OTTAWA, 8 Jun- Kanada menasihati pengembara dari lebih 24 negara termasuk Australia, Britain dan Amerika Syarikat supaya mengambil langkah berjaga-jaga serta memberi amaran supaya menangguhkan perjalanan pulang ke tanah air sekiranya sudah dijangkiti virus cacar monyet.Notis tahap dua yang dikeluarkan oleh Agensi Kesihatan Awam Kanada semalam menyatakan, pelawat mungkin tertakluk kepada prosedur untuk mengehadkan penularan wabak berkenaan."Antara prosedur itu termasuk menjalani tempoh pengasingan sekiranya mereka dijangkiti," menurut notis tersebut.

(Sebuah klinik di Montreal menawarkan vaksinasi cacar monyet kepada orang ramai/Foto REUTERS)

Kanada sudah mengesahkan 81 kes jangkitan dan kebanyakannya dikesan di wilayah Quebec iaitu wilayah kedua paling padat penduduk.Sekitar 30 negara telah melaporkan penularan penyakit tersebut, dengan lebih 911 kes yang disahkan atau disyaki penyakit itu dan kebanyakan kes dikesan di Eropah. -REUTERS


Jepun buka sempadan Jumaat ini, pengembara perlu patuh SOP

TOKYO, 8 Jun- Pengembara luar negara dibenarkan ke Jepun, namun perlu mematuhi beberapa prosedur operasi standard (SOP).Antaranya memakai pelitup muka, mengambil insurans peribadi dan akan 'ditemani' sepanjang penginapan mereka.Perkara itu diumumkan kerajaan Jepun semalam menjelang pembukaan semula pintu masuk antarabangsanya.Hanya pelancong dalam pakej pelancongan akan dibenarkan masuk bagi fasa pertama pembukaan semula yang akan bermula 10 Jun ini.

Agensi pelancongan yang mengiringi mereka perlu memastikan pengembara sentiasa memakai pelitup muka.Penggunaan pelitup muka juga diwajibkan di kawasan terbuka.Jepun antara negara yang melaksanakan sekatan paling ketat di pintu masuk sempadan selain tidak membenarkan kemasukan bukan rakyatnya.Namun, kelonggaran mula diberikan dengan Perdana Menteri Fumio Kishida berikrar akan merancakkan kembali ekonomi rakyatnya melalui pembukaan pintu sempadan.- REUTERS